A Pu Cu A Pi Thi Zo Ngai In A Lileng Tuk Ruangah A Pi Vek Milem A Tuahsak – Meifar\nA Pu Cu A Pi Thi Zo Ngai In A Lileng Tuk Ruangah A Pi Vek Milem A Tuahsak\nMay 18, 2022 admin Leitlun 0\nThailand, Uthai Thani province ih um tlangval kum 20 mi Teerapan in a pu lileng ih aum cu a zoh men thei lo ruangah a pi vek ciahciah milem a tuahsak. Wax hmangin a pi vek lem a tuah ih a pu cu a lungawi tuk, a nupi a ngai caan ah a lem cu a zoh ih a lungleng khal a ziaum phah.\nA tupa hnenah amah vek milem tuahsak ve dingin a fial. Teerapan in, “A tir ahcun ka pu lem cu ka tuahsak duh lo. A nungdam lai ruangah amah vek milem tuahsak cu thilṭha lo a thleng pang ding ti ka phang.\nAsinan, ka pu in ka thih hnuih rung tuah aiin ka damlai ah tuah sawn aw. Ka thih hlanah na pi lem kiangah ka lem tolai ka hmu ta duh’ in ti ruangah ka tuahsak ih a lungawi tuk. Ka pu hi kum 85 mi a si ih a nitlak lam caan ah a duhmi thil ka tuahsak ta” a ti.\nTeerapan hi milem le thil dangdang tuah khal a thiam zet. A pi ih nu lem khal a tuahsak ih kan innsung ah an ret, mask le thil dangdang khal a tuah ṭheu ih a hminthang vivo.\nSumpai An Neih Lo Ruangah Tlawng Sayama In Tlawnginn Ihsin A Dawisuak Ih A Thataw\nA Sumpai Cawitu In A Pe Duh Nawn Lo Ruangah Lamzin Kap Ah A Zuk A Tar >>>


Awngbali Tampi A Poh Ngah Ih Sumpai A Lak Suah Hlanah Tiva Ah A Fen That – Meifar\nAwngbali Tampi A Poh Ngah Ih Sumpai A Lak Suah Hlanah Tiva Ah A Fen That\nSeptember 30, 2021 admin Leitlun 0\nUS, Michigan, Caseville khua ih um mipa kum 57 mi Gregory Jarvis in awngbali a poh ngah ih ava lak suah hlanah tiva ah a fen that, a zalte sungah a awngbali ticket khal aum lai.\nSeptember 13, 2021 ah Gregory Jarvis cu Blue Water tiva kap ah aum ih a nuamaw zet. Tiva kap ah a lek ṭheu ih lawng a mawng ṭheu, kiangkap mipi pawl khalin miṭha zet a si tin an ngaina tuk. Awngbali a lei ih an hnaṭuannak ah awngbali poh ngahtu an um thu an rel celcel.\nMi pakhat in “Na ticket kha zoh hnik aw” a tiih an vun zoh cu arak poh ngah ngaingai. A lungawi tuk ih an hlim zet, awngbali cu $45,000 zat a poh ngah. Asinan a awngbali poh ngahmi sumpai cu a lak suak lohli thei lo, a Social Security card a siat zo ruangah sumpai cu a lak suak thei lo ih a thar a tuahter lai.\nMichigan Lottery Commission daan le dun ah $600 aitam awngbali an poh ngah asilen an ID le Social Security card thawn an la suak ding timi aum. Cutin Social Security card thar a tuahter lai ih hmailam caan suangtuahnak thawn aum. A rualpa in “Sumpai a lak suah hnuah North Carolina ah feh in a pa le a farnu a tong tum thu in sim” a ti.\nCumi hnu ihsin a hlo, a hnaṭuannak ih a lang dah lo ruangah an pule pawlin mak an ti tuk, an phone rero nan a kai thei lo. Tlawngkai ninga sun ah tiva kap ah mithi ruak an hmu ih an va zohdik cu Gregory Jarvis ih ruak a si, a zalte sungah a awngbali ticket khal arak um lai.\nPolice pawlin an zingzoi vivo ih “Misual cangvaihnak zianghman aum lo, a lawng parah a kai tum ih a tlasual. A lu a khawgaw ngah ruangah tidai sungah a thi” tin an phuang. A awngbali poh ngah mi cu a sungkhat hnenah an hlan. (#New York Post)\nIndonesia Tlangval In Rawlsuannak (Rice Cooker) A Nei, Ni 4 Hnuah An Ṭhenaw\nCNDF Hnenah Ralkap Le Palik Cu Meithal Thawn An Tlanlut


Game Lek A Ṭhanak: Philippines Fala Hnenum Hnaṭuan Le US Tlangval An Neihawk Phah – Meifar\nGame Lek A Ṭhanak: Philippines Fala Hnenum Hnaṭuan Le US Tlangval An Neihawk Phah\nJune 8, 2022 admin Leitlun 0\nPhilippines fala kum 23 mi Samra cu an innsang harsatnak ruangah Saudi Arabia ram ah mi hnenum in hna a ṭuan. A umhar caan ah RPG (Role-playing games) timi a lek ṭheu, a thinhar caan le a lungleng caan ah RPG game a lek ṭheu.\nGame sungah US ram ih um tlangval kum 21 mi Triston thawn an hmeltheih aw. Game lek phah in an bia’aw, a caan len video call in an bia’aw ih an ngaina aw deuhdeuh. An game leknak ah Triston in ralthuam pawl a leksak ih a pe ṭheu, cutin an nelaw deuhdeuh.\nCumi hnuah Triston in a duhthu a sim thei nan Samra in an dinhmun a bangawk lo tuk ruangah a cohlang lo. Triston cu a beidong cuang lo ih a suahcam sun ah laksawng ṭha zet a leisak ih a duhthu a sim cu Samra in a cohlang.\nSamra cu an ram ah a tlung ih a tlangval Triston khal a fala tong dingin US ram ihsin Philippines ram ah ava feh. Sakhua dangdang an si ih kutsihnak veihnih an tuah hnuah Triston in a fala cu a duhdawt tuk ruangah a fala tei sakhua ah a lut.\nDuhdawtaw zetin Philippines ram ah an um lai, Triston in a nupi cu an ram US ah hruai dingin a tawlrel rero lai. US ram ah an nupa in umhmun khuar lanta an tum. Duhdawt aw zetin hringnun an hmang rero lai. (#Facebook sungah fala le tlangval hawl rero duh nawn hlah, game lek sawn men aw…hhh)\nThailand Ram Ah Kawlram Mi (2) Cu Zan Ah Zu An In Ih Ringpin Hla An Sak, An Innhnen Thailand Pa In A Kap That\nMindat Le Kanpetlet Mino Pawl Cu Ramlak Ihsin Thailand Le Malaysia Ram Ah An Feh Tam, Harsatnak Phunphun An Tong


Kum nauhak te`n US Navy SEALs, Doctor, NASA astronaut Ṭuantu Johnathan Kim | Falam Online Media\nKum nauhak te`n US Navy SEALs, Doctor, NASA astronaut Ṭuantu Johnathan Kim\nJuly 26, 2020 July 26, 2020 admin\t0 Comments Knowledge +\nHnaṭuan ṭha pakhat nei ding hman a harsa lai ah South Korea mi Jonathan Kim cun Navy SEALs sinak, Dr sinak le Astronaut sinak 3 rori cu kum 36 a kim hlan ah a ṭuan ṭheh.\nKim hnaṭuan mivek pakhat ṭuan thei ding hman, a ollo zetmi a siih a nih cun kum 35 a si ah cuih hnaṭuan pawl cu a ṭuan ṭheh a si. A thuanthu hin mi thinlung a hiip zet ih a hnaṭuan mi le ziangvek minung a si timi kan zoh tlang hnik pei uh.\nA hnaṭuan pakhatnak cu US Navy SEALs ralkap a si. SEALs timi cu Sea-Air-Land tinak a si ih tipi, vansang, leipar ti`n thumkop ralkap a si. SEALs ih tling thei ding cun riruang ṭha, harhdam zetmi si a ṭul ih an traning daan khal a hartuk ruangah mi menmen an ṭuan thei lo.\nA pahnih nakah Dr. a si. Leitlun tlawng hminthang Harvard Medical School rori ih ṭheh suak mi a si.\nA pathumnak cu NASA astronaut ah a tling. Leitlun hnaṭuan ngah harbik an ti mi lak ah NASA astronaut hnaṭuan a tel ve ih hih hnaṭuannak ih tling thei ding cun mifim pittawp si a ṭul. Kum tinten minung thawng teel ih dil ṭheu mi hnaṭuan a si nan a ngah tu cu, tuni tiang zaa vukvel hrawng lawng an um. Cutiih zaran ngah thei lo mi hnaṭuan pathum rori cu kum 36 a kim ah a ṭuan ṭheh a si.\nJonathan Thuanthu Tawi\nSouth Korea ram mi a siih a nu le pa cu 1980 kum ah US ram ah an vaai. Kim cu 1984 kum ah a piang ih a pai` zu dawr tuah phah le a nu tlawng sayamah ṭuan phah in a naupa thawn ṭhang lian khat mi an si.\nCalifornia, Santa Monica High School ah tlawng a kaai ih “ṭihhrut le mah le mah zumawnak nei lo zet ka si” ti`n interview an tuah nak ah a rak sim dah.\nA tet lai ihsin Navy SEALs ralkap ṭuan thei dingin tumtahnak a nei cia ih taksa ṭha, harhdammi si dingin khal a zuam ringring. A thluak a ṭha zet ih fimzirnak lam khal ah mithiambik dinhmun ih ding thei ringringtu a si. Tidai leuh khal a peih zet ih Polo sport khal a ngaina zet.\nSuakthuan Tlawng a ṭheh hnu, kum 16 a kim ah United States Naval Special Warfare Command ah a lut. NSCW lut thei ding cun ṭuarfei, hrisel zet a ṭul ih tlawng a rak kaai lai ih a rak lek nasatuk cia ruangah olsam ten a tling thei.\nTeimaknak a nei ruangah le a thinlung a pacang tuk ruangah a lamtluan a tluang vivo ih SEAL 3 (special team) dinhmun in lamhruaitu, mina enkoltu, hmaisabik ih raldotu tvp khal ah tel thei in mission 100 luan a feh ve a si.\nRalkap a ṭuan lai ah tlawng a kaai phah ih 2012 ah mathematics in B.A degree a ngah. Degree a ngah hnu in Harvard Medical Shcool ah sii lam fimthiamnak a zir ih 2016 ah Dr sinak degree a ngah. Massachusetts General Hospital le Brigham and Women Hospital ah internship dinhmun in Dr. a ṭuan ih, Cutluk ih hnaṭuan ngah cing in nupi a nei ih fa 3 a nei.\nHarvard Medical Shcool tlawng a kaai lai ah Dr. le astronaut si cih mi tlawng saya pakhat an nei ih, cuih saya sinakvek nei dingin zuamduhnak thinlung a nei lala ruangah NASA astronaut sidingin a dil ve.\nCuih ṭum ah NASA astronaut sinak diltu mipum thawng 20 zikte an kim. Cupawl lak ihsin a dotdot ten an hril vivo ih, a fim, thiam tlun ah teimak thinlung a nei ruangah a hlawhtling ih minung thawng 20 zikte lakih an hril mi, minung 12 lak ah a tel ve.\nNASA ih a hnaṭuannak khal ah lamtluang in a sinak a sang vivo ih tu ahcun Artemis program tiih an ko mi Thlapi sung lut ding pawl lak ah a tel ve a si.\n← Falam Mipi Hrangah Zawn In Ruat Sak Hram Uh\nKum 82 Pitar in Vom ka thongpet a ti +VIDEO →\nPresident Donald Trump hin Ziang vek Rawl ei in ziang a In ṭheu?\nA Tlangvalpa in a Zupral thei mi Bikini thawn A Prank cu ……… VIDEO


Ralram ih thihhlohding phangah SAC ralkap 20 lenglo tlanhlo | Falam Online Media\nTanintharyi ramṭhen, Kawthoung peng, Khamakgyi hrambun စကခ – 20 hnuai ih um tatyin 7 ihsin ralkap 20 lenglo an tlanhlo tiah theih a si.\nစကခ – 20 hnuai ah ခမရ 262/431/432/282/582/595/592/596/597 tipawl an um ih cumi ihsin tatyin 7 pawl ih ralkap pawl an tlanhlo mi a si.\n“Ralram hmainor ṭih ah report pek loin an hlo. Atu doawknak ah SAC ralkap lam an tuar na tikah, thih ṭih ah an tlan hlo sibikding tiah ruah a si. Ralkaptlan pawl hawlin Kawthoung peng ah khawkhat hnu khawkhat an hawl vivo” tiah ralkap thawn naivaitu mipakhat in Ayeyarwaddy Times hnen ah a sim.\nRalkap pawl cu Christmas hlan ah an tlan zo nan an pu le pawl in thup thei bikin an hawl rero tiah amahcun a rel bet hrih ih “cumi tatyin sungin tuizarh ahkhan ralkap 70 hrawng raldo hmainor dingah an kuat zo” a ti.\nစကခ – 20 hnuai ih um tatyin pawl hi, atu lay kay kaw doawknak ih an kuat tambikmi ralkap pawl an si ih doawknakih a thitu an tam hlei ah hriamhrei ralthuam thlakin KNU koptu SAC ralkap khal an tam tiah theih a si.\n← Chin ramri ih sunvu deuh thaw doawknak ah SAC Ralhraang tuar na\nMuse ih SAC ralhraang lamṭang Pyithusit pawl mah le mah an buai thok dan (Video) →\nSAC ralhraang cun an lam ṭangdahtu pawl khal an Hlah cuang lo\nJune 20, 2021 June 20, 2021 Ni Hnem Sung 0\nRalkap fanu Kum 17 nute in Duhphorhnak ih a tel nak san simfiang


Covid nat suannak ruangah Philippines ramih biakinn thenkhat khar April 28, 2021 | Radio Veritas Asia\nCovid nat suannak ruangah Philippines ramih biakinn thenkhat khar April 28, 2021\nCovid nat suannak ruangah Philippines ramih biakinn thenkhat khar\nCatholic Siangbawi thenkhat Missa raithawinak tuah phah in covid natsuan an tuar ruangah Philippines ram, Mindanao hmun ih Catholic biakinn 6 reilote sugn an khar. A tlun hmun ih Archbishop Canbanton in biakinn pawl khar dingah Siangbawi pawl le kawhhran mipi pawl hnenah biakinn 6 cu April 28 ihsin May 7 tiang ni 10 sung khar dingah April 27 ah thuthan an suah.\nCovid nat hrik a tam biknak Manila khuapi thawn a hla mi a tuvek hmun ah covid natsuannak cu tih phan ding a um thu Bishop in a sim. Siangbawi Quarantine 14 a luh sungah Kohhran mipi pawl khal covid nat hrik check fel nak an tuah ding ih biakinn khal sii an kap ding tiin an sim.\nA tu ah cun Mindanao hmun cu nikhat ah mi 9 hrawng natuan an tuar thu le April 27 tiang mi 441 hrawng nat suan an tuar thu, a tuvek dinhmun hrangah Kohhran mipi pawl ih theih thiam pi nak an ngah ih natsuan a tuar tu pawl hrang thla cam ding khalah Archbishop Canbantan in a sim. Himi thuthang cu UCA thuthang ihsin kan don mi a si.


Hngakṭah Unau 3 Cu Fancang Ei Ding An Nei Lo Ruangah Ungti An Ei Ṭheu – Meifar\nPhilippines unau 3 cu an nauhak zet lai nan nulepai duhdawtnak an tep ngah lo. Camarines Norte, San Roque khua ih um an si ih innsang nubik in tlangval a nei ih a fale pawl khal ngaihsak nawn loin a tlangval dung a thlun.\nHringtu pa in a fale 3 cu arun hmeipi, asinan vanduai thlak zetin August 17, 2020 ah a thi. Cutin an unau 3 lawngin an khuasa ih upabik cu hnaṭuan in a naule pawl a cawm.\nAsinan, a nauhak lai ruangah a thlahlawh khal a mal tuk ih an ei khop cu a hlawhsuak thei hrih lo, venghnen pawlin an bawm ṭheu nan venghnen pawl khal miharsa tete an si ruangah an duh vekin an bawm thei lo.\nCuruangah fancang ei ding an nei lo ih an hmuanchar ih ungti cu rawl ah an ring ṭheu, ungti le nganpiazii cu an com ih an ei, rawl an ei lo caan khal aum.\nAn innhnen Jopay T De Guia in online parah bawmnak a hawlsak nan an ngah mal tuk ruangah an hmang cem hngal. Vengsung mipi pawlin hringtu nu cu an dem zet ih a sual siraw in a fale pawl ra ngaihsak ding a si nan an ti rero.\nPitar Kum 75 Mi In A Nu Damlo Kum 98 Mi Hrang Thil A Zuar Ṭheu


Keimah hi Ka Si Maw? - Chinland Today Media\nJuly 12, 2012 1:45 am·0 comments\nBible Siar Ding: Seem. 45:4-11; 50:15-21\n“Curuangah nan thinphang hlah uh. Nanmah siseh, nan fate pawl siseh ka lo cawm hngai ding,” tiah a ti.\n– Seem. 50:21\nNa thlacamnak ih aphi (answer) cu nangmah na si dah maw?\nJosef cu a u le pawl in sal ih an zuar hnu ah, a pa le a naupa a ngaizet. Pathian thawn naih awzet in a pawlkom awk ruangah Yahweh Jireh hnenah an ttulmi pe dingin thla a cam ko dingih amah a zuartu a u le pawl hrangah tla thla a cam sak ko ding.\nPathian in Josef cu Egypt ram ah ram uktu thunei dinhmun saang ah a hlirso ih amai’ suahnak Israel ram ih paam a tlunlai ih rawl hawlnak ding hrangah a timtuah sak cia. Josef ih hlawhtlinnak cu ramdang mi pawl ih thinlung a laakzet ih Egypt ram ih rawl lei ding hawl dingah an ra cupco, cumi pawl sungah a u le pawl tiang an tel ve. Josef ih innsang mi pawl cu cuti’n Egypt ram ah an ra vai cih tikah Josef hrang ahcun a thlacammi ih a phi (answer) cu amah ah a cang tariai ee.\nInnsang pakhat hrangah rawl ei ding pe dingin Pathian hnenah thla ka cam, mi damlo thazaang ka pek, nel awzet ih thuthangttha simtu ding thlahsak dingah ka dilngen. Yahweh Jireh in cuti vekih ka thlacamnak pawl cu ziangti’n in let duh ding ti’n ka mang a bang. A ngaingai te cun ei ding nei lo le khansam pawl hrangah ei ding rawl ka lei sak in ka bawm thei, siizung le innsang ah minaa pawl vehvai in thlacamnak ka neih sak thei ih innhnen vengpa pawl tla Bible zir tlangnak nei dingin ka sawm thei ve a si.\nA si, Yahweh Jireh in a minung pawl ih ttulsammi cu mangbangza a thiltitheinak hmangin a pe thluh thei ko. Sihmansehla, a caancaan ahcun Pathian in kan thlacamnak ih aphi (answer) cu kanmah si dingin tla in duhsak a si.\nYahweh Jireh, ka thlacamnak ih aphi (answer) cu keimah si dingih in duhsak caan ah famkimtertu si thei dingin in bawm aw.\nTuni ah thla ka cam sak reromi pawl hrangah keimah rori in pesuak dingin Yahweh Jireh Pathian in ziangmisi in duhsak?\nPathian Cu Hinah A Um


Pakistan PM, Eiruknak Ruangah Kaih Theih Thu Pakistan Court In Thusuah - Chinland Today Media\nPakistan PM, Eiruknak Ruangah Kaih Theih Thu Pakistan Court In Thusuah\nJanuary 16, 2013 9:53 am·0 comments\nISLAMABAD : January15, 2013 ni ah, Pakistan ramsung ih Supreme Court cun, tu ih Pakistan Prime Minister tuan rero lai tu Raja Pervez Ashraf cu, cozah sum tamtak a eithup ruang ah kaih theih asi ti in thusuah an tuah.\nAmah hlan ih PM tuantu Yousuf Raja Gilani ih tuanlai ah, Ashraf hi Federal Minister for Water and Power tuanvo neitu asi.\nCumi hna a tuan lai ah, cozah sumpai tamtak eiruk nak ah hmaihruaitu asi. Hi sumpai eiruknak ah in, Ashraf le midang 15 pawl cu Chief Justce Iftikhar Muhammad Chaudhry cun, “2010 kum ih cozah hna an tuanlai ah, cozah paisa tamtak an eithup ruangah, an zaten kaih theih an si thu ka puang asi” ti in ti in thuthennak zung ah a tong.\nCumi lai ah, Pakistan ramsung ah Opposition party hruaitu pakhat, Tahir-ul Qadri cun, mi tamtak Pakistan khawpi sung pawl ah huaihawt in lamzawhnak an nei ih, lamzawhtu hi mi 25,000 tluk an si a zum um bak ah, 2008 kum ih Pakistan People’s Party ( PPP ) in cozah a hruai hnu ah, Pakistan ramsung ah ramthubuai ruang ih lamzawh tambik tum khal asi ve.\nCuvek ih buainak a um ruangah, Pakistan ram ah May thla lai hrawngah general election khal neih a si ding. India thawi an ramri buai ah leh, ralkap thahsakawk thu ih an buai rero lai ah, an ramsung ih hivek eithupnak um mi cu mipi thinheng ti sosangtu khal asi.\nPakistan Ah Musarraff Nomination Paper An Duhlo\nUS – Iran Pastor Kum 8 Thawngtla Dingin A Thu Remsal


Volkswagen Polo Lounge 1.2 TSI BMT PDCv+h Klimaautomatik Sitzheizung Tempomat PDC CD AUX MP3\nVolkswagen Polo LOUNGE 1.2 TSI BMT PDC v+h Klimaautom. Sitzheizung Tempomat PDC CD MP3\nVolkswagen Polo Allstar 1.2 TSI BMT PDCv+h Klimaautom Sitzheizung PDC CD\nVolkswagen Polo Lounge 1.2 TSI BMT El. Panoramadach PDCv+h Multif.Lenkrad Klimaautomatik\nVolkswagen Polo V Comfortline BMT Start-Stopp 1.2 TSI


C.Zamual, Tili le Congheng khua pawl in an lungput mawi an langter | Falam Online Media\nJuly 24, 2021 Ni Hnem Sung\t0 Comments\nCovid-19 pulhnat boruak ah Falam khuami kan talbuai laiah duhdawt lainatnak thawn C.Zamual, Tili le Congheng khua pawl in Falam mipi hrangah Loramsuak thlaihnah, thlairah phunphun an hlu a si.\nJuly 22 ih Congheng khua pawl hlu mi thlaihnah, thlairah cu We Love Falam group le Volunteer pawl in a ṭultu innsungsang hnen ah an zem suak zo ih, tuni ih Tili khua pawl hlu mi khal cu an mah pawl thotho in zem suak in ṭuanvo an la a si.\nC.Zamual khuami pawl ih hlumi Loramsuak hanghnah hangrah phunphun cu Falam Covid Volunteer pawl in a zem lam ṭuanvo an la ih, tuni July 24 ah Falam khuasung innsang 244 hnen ah an zem suak tiah theih a si.\nHmailam tikcucaan khalah sumsaw in maw, Loramsuak hanghnah hangrah phunphun thawn maw, Falam mipi hrangah hlu theih ringring a si ih, a hlu zotu zate par ah Falam mipi in simcawklo lungawinak kan nei a si.\n← Falam le Mindat ah kahdonak a suak ih mipi humtu lam ah nunnak liam an um\nKhuatlang mipi bawmtu Volunteer pawl ih phone 10 rori an fir sak →\nFalam ih Covid 19 mina case no. 29008 in Siizung suahsan, Tufang Falam Dinhmun


PDF Pawl An Tlansuah Theinak Dingah Amahten Ralhrang Pawl Kham In A Kap Ciamco, Ralhrang Kut Sungih Um Aiin A Thataw – Meifar\nPDF Pawl An Tlansuah Theinak Dingah Amahten Ralhrang Pawl Kham In A Kap Ciamco, Ralhrang Kut Sungih Um Aiin A Thataw\nDecember 18, 2021 admin Myanmar 0\nPDF paralṭha pakhat cu a rualpi pawl hrangah a nunnak a hlanaw. Yangon, Thanlyin Township, Lahar Yat khua ih um PDF sakhan cu December 17, 2021 ah ralhrang pawlin an va sim ih an kap ciamco. Ralhrang pawl cu an tam zet ih ralthuam kimcang in PDF sakhan cu an va kulh.\nThanlyin-PDF sakhan cu dalan ih heknak ruangah ralhrang pawlin an thei ih an va sim, cutawk ah PDF paralṭha Phyo Maung Maung Oo in a rualpi pawl cu a tlansuahter thluh ih amahten ralhrang pawl a kap ciamco.\nPDF pawl an tlansuah theinak dingah ralhrang pawl cu arak kham ih a kap ciamco, a rualpi pawl an tlansuah thluh hnuah ralhrang pawl cu a neh nawn lo ih ralhrang kut sungih um ding aiin tin a kapaw that. Phyo Maung Maung Oo ih ruak cu ralhrang pawlin an la ih ruak hlamtu nei lo vekin an phum.\nPDF pakhat in, “Kan upa hi miṭha zet a si, a naule pawl a seherh thei tuk. Tu’khalah a naule pawl an tlansuah theinak dingah amahten ralhrang pawl a kap, a kham thei nawn lo tikah ralhrang kut sungih um ding aiin a thataw sawn. Thudik lo cu a tuar men thei lo ih ralṭha zetin a do ṭheu, amah hi val-u a si” a ti.\nHringtu a nu cu thin cancer in a damlo bese tuk ruangah an sungkhat pawlin a fapa ih thih thuhla cu an sim ngam hrih lo. Ralhrang in ramsung thuneihnak an lak hnu February 1 ihsin ralhrang pawl dothlennak ah a lut ih a innsang pawl khal a pehtlaih nawn lo. Thanlyin-PDF khalin cawimawinak an hlan ih a ruak cu ralhrang pawlin an hloralter nan a ralṭhanak, ram le miphun hrangih a pekawknak cu a vul ringring ding’ an ti.\nKutsihtu Puithiam In, “Mi Tampi Kut Ka Rak Sit Zo, Asinan Tuiṭum Cu Ka Lai (Cawng) Tuk” A Ti, A San >>>


Portugal Nurse nu cu Covid 19 vaccine a dawt hnu ni 2 ah rinlopin a thi | Falam Online Media\nPortugal Nurse nu cu Covid 19 vaccine a dawt hnu ni 2 ah rinlopin a thi\nLeitlun ram ṭhenkhat ah Covid 19 vaccine an dawt thok rero thlang ih sii dawt ruangah side effect tuarlo/suaklo dam kelkel an um vekin taksa bol, khuasik luna tuar khal an um.\nPortugal ram khal ah Pfizer tuah mi Covid 19 vaccine cu Harhdamnak lam hnaṭuan pawl an dawt thok. Cumi ah Porto khua, Portuguese Institute of Oncology ih hnaṭuan nurse nu Sonia Acevedo cun vanduainak a tong ih Covid 19 vaccine a dawt hnu nihnihnak ah rinlopin a thi.\nAmah hi kum 41 mi a si ih Portugal ramsung media ṭhenkhat ih tarlang mi vek a si le damlonak dang ziang hman a nei lo. Cuih tlun ah vaccine dawt pawl ih tuar tlangpi mi taksaa Luna tivek khalin a um lo.\nPortuguese nurse dies two days after taking Pfizer-BioNTech's coronavirus vaccine: Report https://t.co/cJ7xJ3Tqx1\n— Republic (@republic) January 5, 2021\nAcevedo pa cun “amah hi mi hrisel a si ih aipuang hnisiamsi ten a um ringring. Zu khal a in dah lo. Ei le in lam khal ah mi pangai a si”.\n“Pfizer le BioNTech tuah mi Covid 19 vaccine a dawt hnu khalah side effect a tuar lo. Nan, rinlopin nihnih hnu ah a thi. Ziang a cang ti khal kan thei lo. A thih naksan theisuak ka duh rori. Mi pakhatkhat talin in simfiang ṭul” ti`n ramsung media hnen ah a sim.\nSonia Acevedo cu an ramsung ih Pfizer-BioNTech vaccine dawt hmasabik lam Porto IPO hnaṭuan mipum 538 lak ih telve a si ih a thih dan cungcang cu Cozah lam in zingzoinak an nei rero lai a si.\nPortugal ram cu mipum 10 million luan umnak rampi a si ih Covid 19 case 427,000 um mi ah minung 7,118 an thi a si.\n← Falam Bazaar thar hrang hmunhma an zoh\nNubik Zuun ngai in kum 10 sung kharhkhumaw unau 3 an run suak →\nIsrael le US cozahpi cu Aliens thawn hna an ṭuan tlang?\nNi 8 sung a hawl hnu ah Ui Fim in Nauhak kum 2 mi Ruak Sar Suak\nSerh bangaw ṭhitumnak dinpitu si hi a sual maw?


Thlarau nun eisiattu - Hre Mang\nThlarau nun eisiattu\nZumtu Nitin Thlarau Nun Eisiattu Thlarau NatHrik pawl:\nI. Leitlun mi khawruahdan\nii) Porh awknak\niii) Mi that thei khawruahnak (killer thoughts):\niv) Harsatnak le buainak kan hmaiton dan\nv) Thiltha ruahnak:\na) Mit hmuh mi\nb) Hna in theih mi:\nI. .Thlarau hrang thathnemnak nei lo hman awk dan:\nII. Sual pawmremnak:\nIII. Sual pawmremnak\nIV. Leitlun tlahtum\nTuisan Laimi Khrihfa, zumtu ti aw pawl lakah langhngan sual, zapi ngai pawimawh zetmi “sualnak” hnakin mizapi in “sualnak” asi ti ah an ruat lem lomi “sualnak” pawlin an thlarau nun a siatsuah, a eisiat, a ticau, hmasawnnak a kham ih Pathian (zumnak) ah an lungawinak an hloh phah theu asi ti ka zum. Cutin, ngaihthah mi sual pawl cun zumtu pawl nitin nunah Thlarau Thianghlim hnatuannak a kam theu ruangah khrihfa pawl thlarau nun hmasawnnak a dal asi ti ka zum. Mahle mah kan zoh aw cio ahcun, kanmai nun lala ah siseh kan kiangkap um zumtu pawl nunah siseh kan hmuh theu mi cu, biaknak lamah zuam deuhdeuh, senpi thlacamnak ah au ring deuhdeuh, thlacam rei thei deuhdeuh, biak inn feh paih deuhdeuh, a langmi sakhua mi sinakah sawisel ding um lo, cuvek nun nei cingin an sunglam thlarau mizia ahcun thin ba-hlak deuhdeuh, thin tawi deuhdeuh, misiatnak tuah hreh lo deuhdeuh, mi relsiat hmang deuhdeuh, lungawi thiam lo deuhdeuh, duh am deuhdeuh, iksik le ikfik deuhdeuh, thuphan rel hreh lo deuhdeuh, mi zawn ruat thiam lo deuhdeuh, lungawi thiam lo deuhdeuh, tvp, sunglam nun rawp duahdo zumtu ti aw mi tampi an um asi ti ka zum. Zumtu menmen hman si loin voi tampi cu kawhhran upa le pastor ti aw pawl lak hmanah thusim au ringring deuhdeuh, thlacam au ringring deuhdeuh, pulpit cum ringring deuhdeuh, kawhhran thuken dinpi nakah thihngam ih tang ngam si in sunglam thlarau nun ah rawp duahdo mi tampi an um asi ti ka zum. Cucu, ziangruangah asi tile, alang in senpi vangtlang, milai mithmuh ah sual tumpi tuah loin an theih awk laiah an sunglam nun cu thlarau nun rawp ter tu, thlarau nathrik (cancer) in a ei rero ruangah a rak si theu. Cu pawl lakah fimkhur tul zet mi pawl hrekhat a hnuailam vekin tarlang hnik uhsi;\nMilai hin khawruahnak in thlaici kan tuh vekin tuahnak in a rah a lang theu. Mi tampi in tuahnak sual pawl an ngai pawimawh le an do tlukin khawruahnak sual pawl hi an do lo, do ding asi ti khal an thei lo theu asi ti ka zum. Bible in a simmi cu, Khrih dungthlun, zumtu pawl cu tuahnak lawng si loin khawruahdan hrimhrim ah Khrih ih lungput le hmuihmel keng ding, sunglam nun thleng aw ding kan si, ti asi. Mi pakhat cun a khawruahnak a kai hrem ih a thunun thei lo ahcun a nun in a rahsuak mi (tuahnak) khalah a thunun aw thei lo ding asi ti a fiang. Cutin zumtu pakhat cun a sunglam khawruah mi pawl, a thinlung sungah khua a luahtu a thleng lo asi ahcun lenglam pawnlang sakhua mi sinak pawlin a thlarau nunrah a danglam ter lo ding. A hnuailam ih leitlun mi pawl khawruahdan, thlarau nun ti cau tu, thlarau nathrik thu malten zoh hnik uhsi. .\ni) Hlawhtlinak-Tisa diriamternak, hlawnthil, le leitlun in a sunlawihmi: Leitlun khawruahdan ahcun mi pakhatkhat damsung hlawhthlinnak cu tisa diriamnak, lennak, nuamnung cennak, milai upat awknak, larnak, hminthannak, sinak, tvp in cuai an thlai theu. Cu pawl cu leitlun mi pawl lungawinak khal asi. Curuangah an thinlung cu cuvek pawl ngah thei dingin suangtuahnak, tumtahnak le timtuahnak in a luahkhat theu. Cuvek khawruahnak cun an nitin nun cu a kaihrem (control), a thunun ih an mithmai, lungput, tongkam, tumtah le cangvaihdan khal cuvek khawruahdan in a thunun in a tawntem theh asi. Cu pawl an ngah lo tikah Pathian ah an lungawinak an hloh phah theu. Cutin an sunglam nun cu leitlun tisa thil thu khawruahnak in a luahkhat tikah an thlarau nun cu thaw thaw thei nawn lo le tartahak rero cingin tisa thu (tilian) in a fen rero asi ti an thei aw lo theu. Cutikah a lenglam an nun ahcun sakhua mi zet, thlacam taima zet, khawm taima zet, le sakhua cangvaihnakah phurzet le taima zetzet an si theu nan an nun in a rah taktak mi cu Bible in a simmi (Gal. 5) vek hmuh ding a um lo theu.\nZumtu pawl nun ahcun “leitlun ah milian bik cu tlaksam mi nei mal bik nu/pa khi asi” an timi vek asi sawn theu. Ziangvek dinhmun khalah (Paul in a sim vekin) nundan thiam khi asi sawn. Cui hlei ah leitlun milai pawl cun leitlun tisa thinlung duhzawng le nuam tizawng, upattlak ati zawng an ngah tik lawngah damman um le hlawhthlingah an ruat aw theu. A taktak ahcun, voi tampi cu, tisa in hlawhtling in an ruat aw aw ih an porh awk laifang can hi Pathian thawn an hlat awk bik can a rak si theu. Cutin asilai ah, zumtu pawl nun ahcun tisa duhzawng le diriam zawng, tisa cawimawi awknak pawl ihsin a hla bik dinhmun ah kan din lai fang can khi Pathian thawn kan thinlung a nai awk bik can a rak si sawn theu.\n4. Leitlun talhtum: Voi tampi cu zumtu ti aw si in nitin nunah leitlun tisa hmanrua pawl hmangin nunkhua a sat rero tu tampi kan um asi. Leitlun tisa mi pawl cun a thianghlim maw thianghlim lo, a sual maw a dik maw, a ding maw a bawrhhlawh maw ti ruat tel loin, anmai tisa duhthusam a hlawhtlin theinak ding, an huat mi pawl siatnak an tuah theinak ding, an thinlung diriam zawng asi poh ahcun ziangvek hmanrua le leitlun talhtum khal hmang in an nung theu asi. Cuvek hmanrua bawrhhlawh tampi pawl lakah, thuphan pernak, rukruk nak, dik lonak, mi relsiat nak, thuphan mi puh nak, midang mitthli tla ter tahratin mai hlawknak lamzin sialnak, le Pathian thutak lamzin dal zawngin cangvaihnak, tvp, pawl tla an si. Na thinlung duhmi ngah dingin na zuam tikah leitlun talhtum na hmang maw? Na hmang asile na hman mi talhtum cu na lu parah tla sal dingin vansang pi ihsin a rung tla rero lai asi ti theih cia a tha.\nZumtu ule nau pawl, kan nitin thlarau nun eisiat tu, thlarau nathrik pawl hi doneh thei cio hram uh la, Satan bumnak sung ihsin luat hram uh, cule Khrih ah kan zalennak cu lungawi sopar tin nitin cen thei dingin Thlarau lam hruainak ding kan khristian leitlun nun cu kekar cio uhsi.\nTISA MAW THLARAU IN NA NUNG?\nMi pakhatkhat cu tisa in maw a nung thlarau in, ti a thei aw duh asile a tang lei pawl zoh sehla a nitin nun, thuthluknak le cangvaihdan pawl ah khuimi sawn in a nitin nun ah khua a luah tamsawn ti zoh aw seh. Mi zokhal, tisa ah a nungtu cun Pathian a ti lungawi thei lo ih Thutak theihthei nak khal a nei lo asi. Asinan, mi zokhal Thlarau in a nung tu cu mi thlawsuak an si. Ziangah tile, kan Bawipa Zesu Thlarau thawn nitin te an pawlkom aw ringring asi. Cuticun cun a hrangah a tulmi thutak cu Thlarau in a theihter theu asi.\nHrinthar lo mi/mithi/mihlun/tisa/mi\nPathian theih lonak\nThutak theih lo nak/donak\nMi siatsuah duhnak\nMahle mah thabik vekin theih awknak\nThinheng nak, hngir teunak\nPawl sawmnak/lamtang tuahnak\nHuatnak le thincin kennak\nTirhfaknak le mai zawn lawng ruahnak, mai hmakhua sialnak\nMi nautatnak/thlarau porh awknak\nHuat awknak/do awknak\nDamsan: tisa hrang nunnak\nTumtah mi: Milai diriamnak\nMimal nun uktu: Tisa/Keimah\nHngat awknak: Tisa milai fimnak, thazang\nMi bawm duhnak/mi hrang thatnak/lungawinak tuah duhnak\nMi hrang thangthat duhnak\nMidang ruahnak kha thasawn in ruat thiam nak\nPathian thu vekin nu/pa sinak hmanthiamnak\nKhrih ah pumkhat sinak/duhdawtnak\nNgaidamnak le theihthiam awknak\nMi bawm duhak/tirhsiannak\nPhahniann awknak le mi upat thiamnak\nRualremnak le daihnak\nKhrih hrangah nun\nPathian lungawinak tuah


Mizoram Ih Chakma Umnak Hmun SIBINASORA Inn An Balsak - Chinland Today Media\nJune 30, 2013 12:45 pm·1 comment\nSIBINASORA Inn An Balsak\nMizoram pawl in Saikhumphai khua an urkang hnu ah Sibinasora khaw mual ih bawk inn ih um Chakma pawl in inn an balsak sal.\nLungsen VC, MZP, MSU pawl cun Lungsen Village Council le Zodin VC ramsung ih Chakma pawl an umnak hmun Sibinasora hmun ih inn pawl 29 June 2013 ah an bal sak. Sibinasora khua hi daan lo ih um an siih Lungsen VC, MSU le MZP pawl in 30 Jun. 13 hlan ah an umnak hmun tilawng ih suahsan dingin thupek khohzet an tuahsak.\nHi Chakma pawl hin inn pa hnihkhat lawng um zo vek in thuhla thuneitu pawl hnenah an sim than. An thutiam mi vek ih an tihlawhtling ruangah lungawi thusimnak hrangih khawm khal Lungsen ih MSU Sub Hqr ah an Lungsen thuneitu upa pawl cun an nei hngehnge.\nAsinan Sibinasora ih um pawl cun an inn pawl sak leh sal lohli thei mai dingih an bal menmen thu, leh rei lo te hrang lawng ih bal mi an si thu cu lungsen VC, MSU pawl le thuneitu dang pawl ih an theihsal ruangah hi hmun ah va feh sal in an inn pawl balsak thluh an si.\nTahan D Group Veng Inn Himlo\non June 30, 2013 at 1:22 pm\nA va zia lo ee


I DUHDAWT MAW - Hre Mang\nI DUHDAWT MAW\n15. " I DUHDAWT MAW?"\n' I duhdawt maw' (John 21:16)\nKan cangtlan sungih hman mi tongkam hi Lal Jesu in Piter hnenah thu a sut tikah a hmanmi tongkam a si. Hi hnak ih thusutnak pawimawh sut ding a um lo. Hi tongkam Jesu in a hman nak hi kum thawnghnih zikte a rei zo. Asinan tu tiangin mi thinlung sungah a pawimawh in hmun a luah ringring lai.\nMilai hin midang pakhatkhat duhdawtnak nei thei dingin Pathian in milai thinlung sugnah sinak pakha ta pekmi a si. Asinan, riahsiat thlak zet mi pakhat cu mitampi in an thinlung duhdawtnak hi thil mumal lo men ah an hmang sual theu. Tui sun ah kan thinlung in kan duhdawtnak a zaten kan pek tlak mi thu ka run sim ding. Pathian in duhdawtnak in a fapa mal neihsun in pek ruangah mi hmuahhmuah in thinlung zet in Pathian an duhdawtnak ding ka duh. An thinlung an hman awk nak hmuahhmuah ah Khrih ih duhnak vek in an hman awk thei ka duh.\nHimi casiartu nan zate hnen ih ka sim duhmi hi rak ngai hnik aw. Hi thu hi duhthusam men le milai suangtuahnak men a si lo. Khrihfa ka si ti aw pawl cun hi thu hi ngunngaih tak in an ngaihtuah ding mi a si. Kan rundam nak cu himi thu sungah a um a si. Himi thusutnak kan saannak ah helram feh dingmi maw kan si vanram feh ding kan si ti a thum aw: 'Khrih na duhdawt maw?'\nKan thutlangpi ah kan lutnak dingah thil pahnih ka sim duhmi a um.\n1). Khrih hmaiah khristian pawl thinlung put.\nA hmaisa ah Lal Jesu Khrih hmaiah khristian pawl in thinlungput danglam an neihmi th ka run tarlang ding.\nKhristian diktak sinak cu tihnimnak lakih pawl pakhatkhat ah kawhhran member sinak satliah men a si lo. Cuhnak ih thla sawn dinhmun a si. Khristian timi cu cawlhni tinte biak inn ah khawm aw theu ih thawhlawm a mawitawk le mi ti vek ih rak thawhve theu, le sakhua nak ih thil tul pawl ah hmang aw ve in thildang le nidangah cun mai duhnak ih tisa duhzawng le nuam ti zawng ah hmang aw tu a si lo. A hmin a thang leitlun sakhua nak men ah le rual pawl nak men ih sakhuaa nak men hi a si fawn lo. Theihnak um loih sakhua nak hi biaknak dik a silo. Thuthiang in fiang zet in a sim : 'Israel thlah hmuahhmuah in Israel an si thluh lo' (Rom 9:6). Hina thutak in a sim duhmi hi a fiang ih zianghman theih lo ding a um lo. Mithmuh theih kawhhran member hmuahhmuah in khristian dik ans i thluh lo.\nKhristian diktak cu nunpi mi ah le thinlung sungah aummi sakhua nak neitu sawn a si. Khrihfa diktak cun a nunah a thinlung sungih a neih mi a sakhua nak cu a nunpi ih a kiangkap ih ummi in Pathian nung a biaknak a sakhua cu an thei. Amai sualnak, tlinlonak le thatlonak pawl ciangtuk in a thei aw ih a sual pawl Pathian hmai ah a sir aw. Jesu cu a thlarau in a mamawh mi misual rundm tu a si tin a hmu ih a mah ah a nghat aw. A nun hlun pawl cu a thatlonak le sualnak pawl thawn a tanta ih nunthar in a thuam aw. Nunthar le a thianghlim nun ih a nungih satan, tisa le leitlun ral cu nitin nun ah a do ringring Khrih cu khristian sakhua nak ih hram lungpi a si. A sual ngaidamnak cu khui tawk ah a nghat aw ti na sut a si ahchun Khrih ah a si thu a lo sim ding. Thuthennak ni ah iangvek diknak thawn a ingtum ti na sut a siacun Khrih ih diknak thawn dingding a si thu a lo sim thei ding. Ziangvek nuntudan ih nung a si ti na sut ahcun Khrih ih nuntudan cu a nitin nunah zohthim ih nungmi a si thu a lo sim ding. Thuthennak ni ah ziangvek diknak thawn a dingtum ti na sut a siahcun Khrih ih diknak thawn dingding a si thu a lo sim thei ding. Ziangvek nuntudan ih nung a si ti na sut ahcun Khrih ih nuntudan cu a nitin nunah zothim ih nungmi a si thu a lo sim ding.\nHi hmuahhmuah tlun ah khristian dik pakhat pai nunah hleice ih nunpi pakhat a nei. Cucu Khrih a duhdawtnak a si. Theihnak, zumnak, upatnak, thulunnak pawl nunpi nak hi khristian pakhat ih nun ah a lang dingmi a si. Asinan Khrih duhdawtnak tello cun cu pawl hmuahhmuah cu thil famkim lo an si. Zumtu diktak cun theihnak, hlan awknak, le thulun nak lenglam ah Khrih cu a duhdawtn ding.\nTui khristian nun theihtheihnak ka simmi thu hi Bible in a sim leuhleuh mi a si. Mi tampi hrangah Khrih duhdawtnak ticu an theih lar zet mi a si. Asinan duhdawtnak thu khal ahhin thlarau in zumnak thu a sim vek in a sim si ti theihhngilh hlah uhsi. Zumlonak a tih nun vek in duhdawtnak neih lo hi a tihnung a si. Zumlonak a tih nun vek in duhdawtnak neih lo hi a tihnung a si. Zumlonak le duhdawtnak tlaksamnak cu a kumkhua ih hlohral nak hram a si.\nSt.Paul in ziang a sim ti zohhnik uhsi: 'Zokhal Lal Jesu a duhdawt lo tu cu a parah siatnak thleng seh' (I Kor.16:22). St.Paul in Khrih a duhdawt lo tu cu a hlo ral ding in a sim. Ziagnhman an hrangah puhmawh ding an nei lo. Mi pakhat khat cu a thluak sungah theihnak diktak a nei lo cing in rundam a si men thei. Zumtu pakhat cu Piter vek in minung tih ruangah a tlu se men thei. David in maksak zet in tlu sia in kaih thawh a si sal men thei. Asinan sokhal in Khrih a duhdawt lo ahcun nunak lamzin ih um a si lo ih camsiatnak cu a par ah a um a si. Amah cu lamzin kaupi thihnak lamzin ah a vak rero mi a si.\nSt. Paul in Ephesian zumtu pawl hnen ih a simmi hi ngai hnik : 'A cat dah lomi duhdawtnak thawn kan Lal Jesu Khrih a duhdaw tu nan zate hnen ah Pathian zangfahnak cu hmun camci hram seh' (Eph.6:24). Hinah a dugntlun pakhat in zumtu pawl hnen ah duhdak nak thu a simmi kan hmu. Mi tampi cu Paul a rak hmu dah lo tu an um ding. Zovek khal si hai seh la, kawhhran a rak din pek te ih zumtu pawl kah theihnak, zumnak le khristian nun ah tlaksamnak tla a rak nei hnuaihni men thei. Curuangah a cak lomi unau pawl hnen ah an tha ti nau lo dingin tongkam malte thawn fawrhfial nak thu a sim theu. Asinan, zumtu zaten pumkhat sinak tongkam hi a hmang theu. Asinan zumnak dinhmun ah le tuahnak ah an dinhmun abang aw cio lo a si ti a simnak in a lang ter. Asinan zumtu zaten a khai khawm tu cu Khrih ah duhdawtnak an neih cio mi a si.\nKan Lal Jesu a mah rori in Jews pawl hnen ah ziang a sim ti zoh hnik uhsi: 'Pathian cu nan pa rak si seh la keimah in duhdawt ding' (John 8:42). Thlarau lam ah fehsual in Khrih ih ral dinhmun ah a dingtu Jews pawl hin Abraham ih cithlah an sinak ahkhan an lung a kim tawk ih an rak duh aw zet ti Jesu'n a thei. Hi pawl hin an nautet lai ah serh an rak tan ih Jews sakhua nak ah member an sinak ah an lung a rak kim tawk vekin tu lai khristian ti aw pawl lakah pawl pakhatkhat ah kawhhran member si ve nak in khristian tiah leitlun mi pawl in an kawhnak ah a lungkim tawk mi mi tampi an um. Hi tawk ah kan theih dingmi thil thupi in simmi cu Pathian Fapa mal neihsun a duhdaw lo tu cu Pathian fa na si thei lo ti a si. Zokhal Khrih a duhdaw lo tu cun Pathian cu 'ka Pa' tiah kawh thei nak a nei lo. Himi kan thlaru dan tlangpi Pathian in in ruatsak mi hi Jews pawl hrang ah a dik vek in tulai san ih khristian ti aw pawl hin an nunnak hrangah an lak ih an mah le an mah an cek fel awk a si ahcun thatnak tampi a nei ding. Khrih duhdawtnak nei lo in zovek minung khal zianghman Pathian fa si theinak an nei lo.\nJesu kha thihnak ihsin a thawhsal hnu ah Piter hne ah ziang thu a sut ti zohhnik uhsi. Vawithum tiang a zawzawn in thu a sut: 'Simon, Jonas fapa, i duhdawt maw?' (John 21:15-17). Hihi kan hminsin a tha. Piter in a rak phatsan nak kha theihter sal nak dingah Jesu in voithum tiang thu a sutnak a si. Tuu rual pawl cawmdawl dingah mawhphurhnak pek a si hlan ah Piter kha a mai sualnak thei aw ta dingah Jesu in a duh. Piter hnen ih a thusutnak hi ziangvek thusutnak a si? 'I zum maw?' ti tla in rak sut sawn ding a bang nan! Na piangthar zo na si lomaw? Ka thuthangtha sim dingah na man maw? Jesu in Piter hnen ah hivek thusutnak pawl a rak sut lo. Asinan nemte in I 'duhdawt maw?' ti ah a sur. Hivek thusutnak hi kan nih khal kan khristian nak a dik le dik lo theihtheinak dingah Jesu in in sut ve ding mi thusutnak a si. A nemte vek a bang nan mi thinlung a khawng zet mi le san nei zet a si. Zovek casiar dah lo len dan thei lo milai khal ih theihtheih dingmi thusutnak khan Piter ih thinlung kha a khawng sawn a si. Mi pakhatkhat in Khrih cu a duhdawt ahcun a tha: cu lo ahcun zianghman kan thlarau hrangah thiltha a um thei lo.\nKhristian dik pawl in neihmi Khrih par ah an thinlung put hi na thei maw? St.John ih tongkam ah kan hmuh thei mi cu, 'A mah kan duhdawtnak cu a mah in in duhdawt hmaisak ruangah a si' (I John 4:19). Hi tawk ah in duhdawt hmaisa tu cu Pathian a si ti rinhlelh ding a um lo. Cui duhdawtnak cu Fapa Pathian Jesu Khrih in in duhdawtnak khal a si.\nKhrih in duhdawtnak in a rak tuahsak hai ruangah khristian dik pawl cun Khrih an duhdawtnak a si. An hrangah thingkhros par ah thihnak tiang a tuar. Mawhsiatnak le an sualnak lak ihsin amai thisen rorin a runsuak hai. Khrih ih Thlarau in misual pawl hnen ah mah le mah theih awk nak, sual sir nak, zumnak ruahsannak, le thianhlimnak pawl a pek. An sualnak tampi cu a ngaidam sak hai ih a thianhlim thluh hai. Satan, leitlun le tisa thilti theinak ihsin a runsuak hai ih a luat ter hai a si. Helram lamzin ihsin a runsuak ih lamzin a fate mi vanram lamzin ah a hruai hai. Thimnak aiah eng, thin le ham kai lo ih umnak lak ah thinlung daihnak, beidawnnak lak ah ruahsannak, le thihnk karlak ah nunnak a pek. Khristian diktak pawl hin Khrih an duhdawt hi mak na ti maw?\nCuitlun ah Khrih in an hrangah hna a tuan sak rero lai mi hrang ah zumtu pawl in an duhdawt. Nitin zumtu pawl nun ah sualnak, thianhlim lonak, famkim lonak, tlamtlin lonak lak ihsin a thianhlim hai ih amah cu Pai vawrhlam ah to in an hrangah palai a tuansak. An thlarau hrangih a tul mi hmuahhmuah cu a cawmdawl hai ih an nunnak ih an tul mi cu ziangtik lai khal ah a zoh in a kil ringring hai. Khrih ih Thlarau cun an nitin nun ah a kil in a cawmdawl hai ih kan ro hmun sankhuk khawpi lam ah a fehpi. An cah lonak, theihlo nak le tlamtlin lonak pawl cu a ngaithiam hai ih an tluk le an han tik ah a ai tho hai. An ral hmuahhmuah lak ihsin a kilhim hai ih an hrangah zankhuk umhmun ding vanram cu a rem sak. Khristian pawl in Khrih an duhdawt hi mak na ti maw?\nLeiba neih ruangah thawng inn sungih an thlakmi pa cun a leiba hmuahhmuah a peksak tu le a sumdawnnak hram tiang a tansak tu a rualpi tha cu duhdawt loin a um thei ding maw? Ralram ih ral pawl in an kulhbet mi ralkap pakhat cun a ral pawl cu thatsak thluh in a mah ra run suak tu a rualpi tha cu a duhdaw loin a um thei ding maw? Tipi thuanthum sungah a tla ih ti-hak rro in a thi zik cuahco tu cun ti sugnah dawp tahrat in a mah a runsuak tu a rualpi tha cu a duhdaw lo ding maw? Hivek thusuatnak pawl hi nauhak te hman in an sang thei ding, Cuvek thotho in khristian pawl in Khrih an duhdawtnak thu hi zianghman theih lo ding a um lo.\na. Tui Khrih duhdawtnak ka sim rero mi hi rundamnak mi thlen thei tu duhdawtnak a si ih milai thinlung sungih sin a suakmi lainat nak a si. Satan ih zumnak vek, duhdawtnak tello le theihnak ih zumnak cu mi rundam thei zumnak a si lo. Duhdawtnak hin zumnak ih ai a awh thei ka tinak a si lo. Duhdawtnak cun Pathian hmai ah misual pa kha thiam co ter ka tinak a si fawn lo. Cucun milai thlarau cu Khrih ah pehzawm ter theinak a nei lo. Cucun sia-tha-theihnak sugnah diahnak mi thlen thei a si lo. Asinan, thiamcoter zumnak a umnak hmun ahcun ziangtik lai khal ah Khrih duhdawtnak thinlung khal a um ringring a si. An sual ngaidam zo mi pawl cun thinlung tak in duhdawtnak an nei hrimhrim ding (Luke7:47). Mi pakhat khat in Khrih a duhdawt lo ahcun zumnak a nei lo ti thei mei aw.\nb. Khrih duhdawtnak cu Khrih hrangih hnatuan theinak hrampi a si. Mawhphurhnak vek in a tul ti theihnak ruangah hin Khrih hrangah malte lawng tuansuak a si theu. Kut in hna a tuan thawk hlan ah thinlung in duhnak le phurnak a neih hmaisak a tul. Phurnak cun khristian pawl nunah rianrang zet in hna a tuan ter ding. Asinan, duhdawtnak um loin cu thinsau zet in harsatnak karlak ah khrih rawngbawlnak a suahter lo ding. Ramsung le ramleng ah rawngbawl nak nei thei ding in cu Khrih duhdawtnak neih a tul hrimhrim. Nurse pakhat cun mina pakhat sizungah a enkawl tikah si hrekkhat pe in a kil khawi ko ding ih a vehvai ringring ko ding. Asinan, nupi nu pakhat cun a pasal maw a fate maw sizungah a umpi tikah danglamnak a nei a si. Nurse cun a mawhphurhnak damlo cu a enkawl ih nupi nu cun a thinlung sungih duhdawtnak ruangah ziangkim dam lo hrang ah atuah sak ding a si. Pakhat cun hlawhman neih ruangah a tuan ih a dang pakhat cu a thinlung sungih a duhdawt nak ruangah a tuan. Cuvek thotho in Khrih rawngbawl nak khal ah a dik a si. Kawhhran ah rawngbawl tu mi tampi in midang nun ah thlengawknak an neihter theinak cu Khrih an duhdawtnak thinlung ruangah a si.\nOwen, Baxter, Rutherford, George Herbert, Leighton le Hervy, Whitefield le Wesley, Henry Martyn le Judson, Bickersteth le Simeon, Hewiton, le M'Cheyne, Stowel le M' Neile pawl ih nuntudan hi zohhnik aw. Hi pawl hin leitlun ah hminsin tlak zet thil an tanta a si. An nuntudan tlangpi hi ziangvek an si ti zohhnik. An zaten Khrih an duhdawt. An thu pommi kha thlun ve meimei an si lo. Jesu Khrih kha an rak duhdawt a si.\nc. Kan khristiannak thu nauhak pawl kan zirh tikah Khrih duhdawtnak thu hi kan thu hrampi ih kan hman dingmi a si. Hrilnak, diknak laksawng, sual hram thawhnak, thiamcoternak, thianternak, le zumnak thu pawl hin vawi tampi cu pitling pawl hman thinlung buainak ah a thlen theu. Asinan, Khrih duhdawtnak cu zovek milai hrang khal ah theih awl bik in a lang. Khrih in a duhdawt hai ih an hrangah thihnak tiang a tuar sak zo ih a rundam zomi an si ruangah an nih khal in duhdawt ve ding an si ticu theih awlte bik in a lang. Hihi ziangtluk in a dik: 'Nauhak le naute pawl sungih thangthatnak famkim na suahter' Nicence pawl ih zirhnak le Pathian thu zirhnak dang pawl kahl an thei nal dekdek zet nan an khristian nun ah cun nauhak te Khrih duhdawtnak thu lawng a thei tu hman tluk lo tampi an um.\nd. Hi leitlun ah Khrih ih kawhhran pawl hmun khat ah kan ton awk nak cu Khrih kan duhdawtnak ah a si. Episcopalian, Presbyterian, Baptists, Calvinist, Arminian, Methodist, Morevian, Luther le Reformed, pawl nei le nei lo an zaten Khrih duhdawtnak ahcun an lung a rual thluh. Kawhhran dan-le-dun, kawhhran dinda, khawm hruai awkdan pawl ahcun kawhhran pakhat le pakhat bang awk lo nak tampi a um. Asinan Khrih duhdawtnak thu ahcun an zaten an thu a rual thluh. An rundamnak hrangah an hngat awknak thu ahcun an zaten an hlawm aw thluh. Khrih cu thinlung tak in an duhdawt (Eph.6:24). An zaten Pathianan thu an theih dan ah tlaksamnak nei thluh ih an mai fehdan le pom dan cio cu an tan feufeu. Asinan an zaten an rundam tui par ah ziangvek thinlung an nei ti cu an thei aw thluh. Cathiam lo khristian nunau nu i Dr.Chalmets hnen ah hitin thu a sim, 'Sayapa, Khrih thu hi tampi ka sim thei lo, asinan tampi ka sim thei lo hman ah Khrih hrangih thih cu ka ngam a si'.\ne. Rundam mi thlarau pawl par ah Khrih an duhdawtnak cu hminsinnak vek in vanram khal a lang ding. Milai siar cawk lo khap ih tam zumtu pawl cun thinlung ruahnak pakhat an nei. Leitlun ih thinlung bang awk lonak hmuahhmuah cu a hlo thluh dingih ruahnak pakhat te lawng an nei ding. Leitlun ah zirhnak bang awk lo ruangih kalhki awk nak pawl a hlo thluh dingih Khrih ah duhdawtnak leiba kan neih mi ah kan tong aw thluh ding. Luther le Zwingli khal an el aw nawn lo ding.Wesley le Toplady khal in thu el awk nak ah tikcu an khawhral nawn lo ding. Kawhhran hruai tu le ruahdan bang aw lo a nei tu pawl khal pakhat le pakhat an keu aw nawn lo ding. Mi zaten thinlung pakhat le aw khat ten thangthatnak hla an sak tlang thlang ding: 'In duhdawttu, Amai thisen in kan sual in tlengfai tu, Apa le kan Pathian hnen ah puithiam le siangpahrangah in tuahtu; Amai hnen ah a tu le a kumkhua in cawimawinak le uknak cu hmun camcin hram seh, Amen! tiah mi zapi in hla an sak tlang thlang ding. (Thup.1:5,6).\nJohn Bunjan in Mr.Dinghnget ih thihzawng tongkam ah a hman mi tongfang hi a ropi zet ka ti. Hitin a sim : 'Hi tiva hi mi tampi hrangah tihnung zet a rak si theu; keikhal vawi tampi ka thla a ring theu. Asinan tucu thinnuam zet in ka um : ka ke cu Israel pawl in Jordan tiva an kaan laiih an puithiam pai ke vek kha a si. Tiva sungih tidai ka kaa ah a kha zet ih ka pum sungah a dai zet; asinan, ka fehnak ding le ral khatlam i hngak tu pawl ka ruah tikah ka thinlung a dai ter a si. Tu hi ka khualtlawnnak ih ni neta bik ka thleng zo a si ti ka thei aw: ka riahsiatnak ni pawl cu a cem thlang. Kei mai sualnak ruangah hling lukhum an khum termi le cil an phuimi pa kha hma tawn in kan hmu aw thlang ding. Tui hlan cu theihnak le zumnak lawng in ka rak nungih tucu mit ih hmuh theihnak hmun ah ka feh thlang ding, ka duhdawtmi le i duhdawt tu thawn a kumkhua in kan um tlang thlang ding. Ka Lalpai tongkam hi theih ka duh ih, hi leitlun ka dam sung cu a keneh ka hmuh nak poh ah ka ke ka kar ve a si. A hmin cu ka hrangah leitlun ih ziang thil rimthaw hnak hman in a hmui sawn mi a si. 'A aw cu ka hrangah a thlum bik mi a si; a hmaikaa ih um cu miin leitlun ah ni eng an mamawh vek in ka duh ih ka ngaina deuh!' Thinlung sungten hivek ruahnak a nei tu cu mi thlawsuak a si! Vanram ih a um dingmi cun hi lei dam sungah Khrih duhdawtnak a thei tengteng ding a si. Cuvek duhdawtnak thei lo ih thi tu pawl cu rak suak lo lawlaw hai sehla a tha sawn.\n2. Khrih duhdawtnak theihtheinak\nA pahnihnak ah Khrih duhdawtnak cu ziangtin kan theithei ding ti ka run tarlang ding.\nHihi thil thupi ngaingai a si. Khrih duhdawtnak tel loin rundamnak a um lo ih Khrih a duhdawt lo tu cu hremhmun ah an tlak ding ruangah hi duhdawtnak hi ziangtin kan theithei ding ti kan ruahthat a tul. Khrih cu van ah a umih kan nih cu leitlun ah kan um. Cuti a sile mi pakhat ih Khrih a duhdaw ti cu ziangtin kan theithei ding?\nLungawi thlak zet in himi thu hi theih harsa a si lo. Hi leitlun ih kan milai pi pakhatkhat kan duhdawt tikah ziangtin kan theithei ti ruathnik aw. Nu le pa karlak ah duhdawtnak; fala le tlangval kar lak ah duhdawtnak; pa le fa, nu le fa karlak ah duhdawtnak; u le nau karlak ah duhdawtnak; rualpi tha karlak ah duhdawtnak, hivek ih leitlun duhdawtnak pawl ahhin ziangvek theihthei nak kan hmu thei? Hi thusutnak hi zokhal in an mah le an theihnak cio in rak sang cio hai seh. Ka sut sal nawn lo ding. Hi thusutnak hi thinlung thiangten kan san ahcun kan saannak a bang aw cio ding ka zum. Kan minungpi kan duhdawtnak hi ziangti vek in kan theithei?\na). Mi pakhatkhat kan duhdawt ahcun kan duhdawtmi ih thu cu thinlung sungin kan ruat duh zet. Cawp le cawp ah theihter leuhleuh kan tul lo. A hmin le a hmelput, a nuntudan le a duhdan, a thuruah dan le thaw a ti zawng, a dinhmun le a hnatuan pawl hi kan theihhngil dah lo. Nikhat sungah vawi tampi kan thinlung sungah a lang leuhleuh. Hmun hla zet ah kan um hmanah a nih cu kan ruahnak sungah Hmun kaupi a luah ringring Khrihfa diktak le Khrih karlak ah khal hivek hi a dikmi a si. Khrih a duhdawttui thinlung sungah Khrih cun hmun kaupi a luah rinring (Eph.3:17). Khristian dikak cu thing parih khenbet mi Lalpa a nei ti sim leuhleuh a tul lo. A thinlung mit thlam in a Lalpa cu a hmu ringring. Khrih cu ziangkim sersiam tu le ziangkim tlun ah thu nei tu a si ih leitlun ih a ilai pawl lak ah a nihkhal mi pakhat a si ve ticu a theihhngilh dah lo. Khristian sakhua nak cu Khrih lainatnak thawn thlarau in pawl kawmawk nak a si. Cui pawl kawm awknak cu zohman theih lo ih mimal thlarau nun ihsin a lang suak mi a si. Zokhal siseh, a ruahnak sungah Khrih in hmun a luah lo ahcun Khrih a ngaina lo ti theihtheinak a si ih Khrih thu khal a ruat ringring thei lo ding. Cuti a si laiah khristian dikak cun a nitin nunah Khrih cu a ruat ringring dingih Khrih duhzawng in nun a tum rinring ding, ziangruangah tile a damsung cu Khrih a duhdawtnak ih nun a si.\nb. Mi pakhatkhat kan duhdawtmi ih thu cu a ngai kan duhzet.\nKan duhdawtmi ih thu an rel mi hi kan ngai paih zet. A thu le hla an simnak pohpoh ah kan hna kan thawng tha zet. A nundan, a tongkam, a tuahnak, le a tumtahnak pawl an simmi kan theih tikah kan phur thei zet. Kan duh lo zawng in mi in a thu an sim hman ah kan thlingthla duhzet theu. Cuticun a thu an simsiat tikah kan lung a awi lo ih a siatnak thu an sim tikah a lam ah kan tang ringring. Khrih le a mah zumtu pawl karlak khal ah cuticun a si ve! Khrihfa dik cun a Lalpai thu an simnak poh ah a ngaithla duh zet. Khrih ih thu theih hiarnak a sunglam nun ah a um ringring. Khrih thu an simtamnak veng sungah a ngam thei zet. Welsh ih zumtu piter nui thu an ngan mi ka rak siar dah. Cui pitar nu cu mirang tong khal a thiam lo nan mirang tongih khawm awk nak ah a rak tel ringring kha miin anhmuh tikah thu an sut. Cutik ah Pitar nu in a saanak cu, 'Himi thu simtu pa hin Khrih hmin a sal tamzet theu ruangah ka nuam aw zet ih hmun hla zet ihsin cawlhni tinte ke in ka ra khawm ringring nak a si' tiah a ti. Khai Pitar nu kha a mah rundam tui hmin an salnak hmun ah a nuam aw ih a ngaina. Hi pitar nu vek in kan Lalpai hmin an sal tamnak hmun ah kan nuam aw ve maw?\nc. Mi pakhatkhat kan duhdawt ahcun a thuhla an nganmi kan siar duh zet. Ramhla zet ih a immi pai cakuat cu a nupi hrangah siar nuam ngaingai a si vek in ralram ih a ummi pai cakuat cu a nui hrangah cun ziangtluk thlum le siar nuam saw a si ding? Mi dang cun zianghman thil thupi hmuh theimi an neih lo hman ah a duhdawttui hrangah ahcun an duhdawtmi ih cakuat cu siar nuam le siar kawp thei lomi a si ding. Duhdawtnak nei lo tucun a cakuat siar hman kha a har a ti zet men ding. Asinan, canganu a duhdawttu cun a cakuat a siar tikah midang ih hmuh thei lomi thiltha zet hmuh theimi a nei ding. A thuhla ngannak cu man nei zet vek in a kilkawi ding. Vawikhat hman dihtawk loin a siar nawn leuhleuh ding. Hivek hin Khrih le a mah zumtu pawl karlak khal a si ve! Khristian diktak cun Thuthangtha hi siar a nuam an ti zet, ziangruangah tile an mah rundam tu le an duhdawtmi ih thuhlah nganmi a si ruangah a si. A hrangah Bible siar cu thil harsa a si lo. Khual a tlawn tikah Bible ken dingah fial a tul lo. A duhdawtmi ih thu an ngannak a ken lo ahcun a lung a awi thei lo. Cucu ziangraungah a si? Ziangruangah tile thuthianghlim cu a thlarau ih a duhdawtmi Khrih ih thuhla ngannak a si ruangah a si.\nd. Mi pakhatkhat kan duhdawt a si ahcun a mah ti lungawi ding kan duh. A duhzawng le a ngainat zawng thu kan rawn theu ih a ruahdan vek ziangkim kan tuah theu. Amai duhzawng kan tuah theinak dingah kan mai duhzawng sawn kha tuah loin kan um theu. A duh lo zawng kan tuah pang lonak dingah kan theih dah lo thil pawl hman kha a duh zawng a si ahcun kan tuah sawn theu. Aw, cutivek cun Khrih le a mah zumtu pawl karlak khal ah a si ve! Khristian diktak cun Khrih thu an zir ih a lung an ti awi theinak dingah thianghlim nun in annung. Khrih ih duh lo zawng kha tuarter tum aw la, a lo tlan san lohli ding. Khrih ih duhzawng thil kha hmuh aw la a tuah theimi a si ahcun a tuah lohli ding. Leitlun mi pawl an phunzai vek ih Khrih in tuah ding le tuah lo ding a timi pawl thu ah a phunzai ve lo ding. A hrang ahcun Khrih ih thupek pawl thlun dingah phurrit an si loih, Khrih ih kawn bun dingah hnawksak khal a thei lo. Hi hmuahhmuah hi Ziangruangah a si? Khrih a duhdawtnak ruangah a si.\ne. Mi pakhatkhat kan duhdawt a si ahcun a rualpi pawl khal kan ngainat phah. An mah kan theih hlan hman in an thuhla kan rak rel theu. Kan zaten mi pakhat kan duhdawtnak ah pumkhat kan si. Cuticun kan duhawtmi ih rualpi pawl cu a hlan ah kan hmuh dah hai lo hman ah kan hmuh veten mi khual vek in kan zoh hai lo. Kan zaten lungrualnak thu pakhat kan nei. Kan duhdawtmi an rak duhdawt ve, cui duhdawtnak cun kan theihthiam awk nak a si. Aw, cuti vek cun Khrih le a mah zumtu pawl karlak khal ah a si ve! Khristian diktak pakhat cun khristian dng hmuahhmuah cu a rualpi vek in, taksa pumkhat sungih peng dangdang vek in, insang pakhat ih unau zarual vek in, ram pakhatkhat sungih ralkappi vek in a ruat hai. A hmuh thawk tik khal ah a theihcia mi le a nel cia mi vek in a pawlkawm hai. Pakhat le pakhat thei aw nal zet dingin tikcu reipi anhmangtlang man loih leitlun mi pawl lak ah tikcu an hman tam sawn hman ah pakhat le pakhat karlak ah duhdawtnak in a khaikhawm hai Hihi ziangvek thuruk in a khaikhawm hai? Ziangdang hman a si lo, Lal pakhat le Rundmtu pakhat an duhdawt nak ruangah a si.\nf. Mi pakhat kan duhdawt ahcun kan thik a sia. Amah an relsiat ahcun kanduh lo ih kan tan ringring. A hmin le a tuahnak apwl ah sawisel nak um lo ding kanduhsak. Amah tise tu cu kanmah in ti se tu vek in kan hua. Hitivek hin Khrih le a mah zumtu karlak khal ah a si ve. Khrihfa diktak cun a lalpai hmin, a thu, a kawhhran le a duhzawng tise tu pawl hmuahhmuah cu a hua ih a thik sia. A tul ahcun siangpahrang hman ah ding in a lalpai hmin an tisiat nakcu a tan hlehle. A Lalpai hmin an tisiatnak hmun ah daiten a ummenthei lo. Cucu ziangruangah a si? A lalpa a duhdawt ruangah a si.\ng. Mi pakhatkhat kan duhawt ahcun amah thawk biak awk kan duh zet. Kan ruahnak le kan thinlung sung ummi le kan harsatnak hmuahhmuah kan theihter theu. Kan umkhawm cun thurel ding kan tlasam dah lo. Milak ah daiziarziar te kan bang hman ah kanduhdawtmihnen kan um tik ahcun cawl lo in thurel ding kan thei theu. Ziangvek dinhmun le tikcu harsa karlak hman in kan duhmi cu kan theihter ringring theu. A hnen ah thuruah ding, thusim ding, theihter ding, le thu rawn ding tampi kan nei ringring theu. Aw! Khrih le a mah zumtu pawl karlak khalah hivek hin a si ve! Khrihstian diktak cun a mah rundam tui hnen ah thu sim ding a nei ringring. Nitin te a mah rundam tui hnen ah thu sim ding a nei rinring ih a thinlung duhmi le hteihter a duh mi a sim hlan lo cu a thin a nuam dah lo. Zingtin zantin thlacam nak in a duh thu a sim ring ring. A duhzawng, a tumtahmi, a ruahnak, a thinlung put, le a thlaphannak pawl hi a theihter ringring. A hnen ah zianghman zep mi a nei lo. Harsatnak kahkarlak ah thu a rawn ringring. A riah a siat tikah a mah hnem tu vek in a fuk theu. Amah tong loin a um thie lo. A khualtlawnnak ah a mah rundamtu thawn an tong aw ringring, cuti lo cun lamlak ah siatral dingmi a si. Hihi ziangruangah saw a si? Duhdawtnak ruangah a si.\nh. A neta bik ah, mi pakhatkhat kan duhdawt ahcun a hnen ih um nuam kan ti ih kan duh zet. Thinlung theihawknak, le thu hla theih ter awknak hrangah cakuat awknak le a caancan ih ton awk nak cu a tha zet. Asinan, mi pakhatkhat kan duhawt taktak ahcun cuhnak ih tam kan beisei. A hnen ah um ringring kan duh. Umtlang ringring kan duh. Hmun khat ah um tlang ringring in duhthu rel tlang ringring kan duh. Khrih le a zumtu pawl karlak khal ah cuti vek cun a si ve! Khristian dikcun a Lalpa thawi a kumkhua um tlang ding cu a thinlung dihthusam a si ih a hngakhlap zet. A sual pawl a sir awk hnu ah sual nak nei nawn loin a duhdawtmi a mah rundam tu thawn umtlang ding cu a hngak ringring. Zumnak ih nuncu nuam tizet, asinan a tak ih mit hmuh theih nak ram ih nunding cu khui maw khua in a nuam sawn ding a si tin a ruat. A mah rundam tui thu sim, a thu ngai le a thu an nganmi siar cu a uamti zawng a si. Cuti a sile Khrih cu hmaton in a hmuh ih then aw nawn lo ding in an umtlang tikah ziangtluk a nuamaw dingding. Zumnak ah thinlung vavai rero ih nun hnak cun mithmuh theih ah a tak ram ih nun cu tahthim ding um rual loin a nuam sawn deldel ding a si ti a thei (Thus.6:9). Hi pawl hi ziangruangah a si? A duhdawtnak ruangah a si.\nHi pawl hi duhdawtnak dik kan nei lo ti kan theihtheinak ding a si. Theih awlte le thu thluangtlam lawnglawng ansi. Zianghman thu thup le thimtham thil a um lo. Hi duhdawtnak ahhin na thinlung thluangtlam ten na hman ahcun duhdawtnak eng hnuai ah hlawknak na co ve ding.\nThuthimnak ah, na duhdawt zet mi na fapa cu ralram ah a um tin ruat hnik uhsi. Na fapa cu phur zet in ralram ah ral a kah rero lai ah nang cu na umnak ah na thinlung sung en thin le ham kai lo in na ruk um ding. Nangmah hnak in na nupi cun a fapa a ruahnak ah thinnuam lo in a um ringring sawn ding ih a fapa thawn a kumkhua in then awk ding cu a tih thlohthloh ding!\nThuthimnak dang pakhat hi zoh hrih hnik. Na unau duhdawt zet mi kha London ah sumtuah in a ceng tin ruat hnik uhsi. Leitlun tisa nuamnak phunphun thawn a khat mi London khawpi sungih thlemnak lakah ziangtin na unau pa cu a khawsa dingih ziangvek hna tuan in dam le lungawi in teh kan tong aw sal thei kei maw, tiah na ruahher in an um men thei. Cui na unau pa cu na ruat theu ko lo ding maw? Cucu na lainatnak ruangah a si.\nThuthimnak ah, na duhdawt zet mi le na lainatzet mi mi pakhat thawn nei aw dingin ham awknak na tuah zo ti si bang sehla. Cule nan hnatuannak ih nan mawhphurhnak cio ruangah nan neih awk ngaingai ding tikcu cu a rei laizet. Na ruahnak sungah na neih dingmi cu a um ringring a si ti cu na zep thei ding maw? A tongkam le a thuhla theih cu na duh zet a si ticu na zet thei ding maw? Cu pawl cu na duhdawt nak ruangah a si!\nKa simmi hi zokhal ih theihmi theih awl te a si. Cuhnak ih tam sim vivo a tul in ka thei lo. Hi pawl hi kan kiangkap ih tlang um vek in kan theih nal zet mi an si. Leitlun mi hmuahhmuah ih theihmi a si. Adam ih cithlah lak ah duhdawtnak nei lo an um lo ding. Curuangah mi pakhatkhat in Khrih a duhdawt maw duhdawt lo ti kan thei lo ti hlah uhsi. Zovek milai khal ih hmuh theih le theihtheih a si; cuvek theihtheinak cu na sungah a um cia zo. Curuangah zumtu pakhat in Khrih a duhdawt cu thuthup a si lo ih zianghman in a phen thei fawn lo ding. Zokhal in Khrih duhdawtnak a neih a si ahcun cucu eng vek a si ih hmuh khal a si tengteng ding. Hihi thawmvangnei au aw vek a si ih kiangkap in ummi pawl in theih a si thengteng ding. Cun a sa zetmi vek a si ih a kiang ih ummi pawl lak ihsin thuh theih a si lo. Curuangah mi pakhat zumtui nun ah Khrih a duhdawtnak na hmuh lo a si ahcun na mit a caw a si ceng lo ahcun a um lo lawlaw tinak a si.\nTucu himi thu thawn peh aw in ka thunetnaklam ka sim vivo ding. Asinan ka casiartui thinlung sungah ziangtal nawrhmawh ta loin ka tawp thei lo. Ka tong kam hman mi pawl hi duhdawtnakle zawnruahnak in ka simmi lawng an si. Midang thlarau hrangah thiltha uah thei ding tumtah nak thawn hi ca hi ka ngannak a si.\n1. A pakhatnak ah, Jesu Khrih in Piter hnen ih thu a sutvek khan nangmah lo sut ve seh la ziang tin na sangding ti rat ruat aw hnik! Thinlung tak in zohciang aw. Na thinlung ah buk ton aw. Cuti a sile tui ca na siar thluh hnu ah Khrih cu ka duhdawt a si na ti thei ding maw?\nZiang kawhhran pawl sungah ziang zirhnak na thlun ti cu i saanak ding a si lo. Leitlun sakhua nak ih zirh awknak khan a lo rundam dah lo ding. Satan khal in zumnak a nei ve ih a khur rero a si (James 2:19). Mi rundam-zumnak cu milai ruahnak le thu zirhnak apwlthlun le pom ih mai sakhua thurin ah hnget feufeu ih dinngam nak kha a silo. Asinan a sinak taktak sawn cu kan hrangih thihnak tiangah tuartu Jesu Khrih theihnak, hngat awknak, le a mah duhdawtnak pawl a si sawn. Tuihlan ih zumtu mi hmaisa pawl Phoebe, Persis, Tryphena, Tryphosa, Gaius, le Philemona pawl khan a zirhnak thu malte lawng an rak thei. Asinan Khrih an duhdawtnak ruangah an sakhua nun kha sohthim tlak in an rak nunpi.\nThinlung duhnak sakhua nak hi ka pomlo na ti ahcun zianghman lo saan nak ding a um lo. Asinan, a tak ih nunpi nak tello ih thinlung phurnak ih a hngat aw mi sakhua nak ka pom lo na ti ahcun ka lo zawm ve ko. Asinan thinlung phurnak hi ka pom lo hulhual na ti ahcun khristian sakhuan nak hi malte lawng na thei tinak a si. Bible in in zirhnak ah mi pakhat cu Khrih Thlarau thawi pawlkawm awknak sakhua dik nei loin thinlung ah sakhua thu phurnak a nei thei, ti a si. Cun khatlam ah in zirhmi cu thinlung ah duhnak le phurnak um loin Khrih hmaiah sakhua nak dik neih a theih lo ti, a si.\nNa thinlung in Khrih duhdawtnak na neih lo ahcun na thlarau cu tihnung dinhmun ah a um ih na zep awk rero ahcun zianghman umzia um lo a si. Khrih duhdawtnak um loin na zumnak in a lo rundam thei lo. Na thih tikah vanram ih um dingah na thling lo a si. Khrih duhdawtnak nei loih a nungtu cu a damsungah zianghman Khrin in mawhphurhnak a le thei lo ding. Khrih duhdawtnak nei loih a nung ih a thi cu vanram ah a nuam aw dah lo ding, ziangruangah tile vanram ahcun Khrih cu, ziangkim a si. Thangharh aw la, na dinhmun fiang aw thlang aw. Na mit meng aw la, na lamzin kha thaten zohthlang aw. Rualpi tha vek in ralrinnak lawng ka lo pe thei. Asinan hi pawl hi ka thinlung zate le ka sung muril in ka lo simmi a si. Pathian in ralrinnak a lo pek mi hi a lak siter aw hlah.\n2. A pahnihnak ah, Khrih na duhdawt lo, ahcun ziangruangah a si ti ka lo sim ding. Khrih hnen ah ziang leihba nanei ti na thei aw lo. A parah mawhphurhnak naneih mi zianghman nathei aw lo. A hnen ihsin na ngahmi zianghman nathei lo. Curuangah a si. A mah naduhdawt ding a si tihi a hnen ihsin ngahmi le lungawinak na neih ahcun lo sim rero a tul lo ding. Na sungmuril ah na duhdawt taktak ahcun ziangti hman in na ngaihthah thei lo ding. Na sual nak rungih thi ding dinhmun ihsin a lo rundamnak na theih a si ahcun amah na duhdawt ding ticu thil cang thei men a si loih lo fial rero khal a tul fawn lo ding. Na duhdawt hrimhrim ding a si.\nDuhdawtnak na tlaksamnak dinhmun ihsin lo sansuaknak ding lamzin a um lai. Cucu mah le mah theih awknak le Thlarauthianghlim kaihhruainak a si. Na theihnak mit na men hrimhrim a tul. Na suahkeh ihsin ziangvek milai na si ti na theih awk hrimhrim a tul. Pathian mithmuh ah misual na sinak, na sunglam thuthup cu na theih awk fiang a tul.\nNa Bible kha na siar dah lo tla a si men ding. Cu lole, khui maw lakah canghnihkhat cu zianghman phurnak nei lole mai hrangah ziang hman lak hna thiam loin a hmin a thang na rak si tla a si men ding. Ka thu simmi hi ngai aw la, na nungcang kha thleng thlang aw. Na Bible kha thinlung duhnak taktak thawn siar aw, na theih nal dekdek hlan lo bang aw hlah. Mathew bungnga nak ah Lal Jesu in a sim vek in Pathian in ziang a lo phut ti siar aw. Paul in Romekhua mi pawlhnen ah ca a kuat tikah milai mizia hi ziangvek a si ti a hmaisa bunghnih sungah a ngan mi pawl kha siar aw. Pathian hnen ah bawmnak dil phah in hi bungcang hi pawl hi siar aw. Pathian hnen ah ziangvek leibal nei na si ih na leiba sam theinak dingah Lal Jesu na tulnak pawl kha thei aw.\nThlacam nun nei lo mi tla na si thei men. Na sakhua nak cu sakhuanak ih rual pawl nak, sakhua mitha sinak, cawlhni tin te khawm awknak, vengsungih kawhhran ah pawl kawm nak le leitlun mi sinak ah na diriam nak dingah na sakhua nak cu na rak hmang tla a si men thei men. Cuti a si ahcun tuihlan ih na rak hman awkdan pawl kha thleng aw la nundan hmathar la aw. Na thlarau hrang ruat ah Pathian hnen ah thinlung tak in dil aw. Nangmah le nangmah theih awknak eng dil aw. Na thlaru hrangah ziang a tul ti lo hmuhter dingah dil aw. Na thinlung le na ruahnak zaten thawn ka lo sim vek in Pathian na pan a si ahcun na nunnak sungmuril in Khrih a mamawh zia cu na hmu suak aw ding.\nKa lo simmi cu mi tampi ih sim theumi le khua hlan lai ta vek tla a bang men ding. Cutin na mit ah a lang khal len hnawl aw hlah. Tui ka lo simmi hi tui hlan ah minung thawng za tel in an rak nunpi mi lamzin a si ih himi lamzin in an nunnak tawptiang an vanram lamzin ah hehtu an rak si. Khrih duhdawtnak na neih lo ahcun na thlarau hrangah tihnungza dinhmun ih ding na si ih runsuah na si lo ahcun a kumkhua ih hloral ding na si. Na nunnak in Khrih a mamawhzia le Khrih hnen ah leiba sam cawk lo na neihmi na theihnak cu Khrih na duhdawt theinak dingah na kekar hmaisa bik a si. Nangmah le nangmah na theih awk ih Pathian hmaiah ziangvek na si ti na theihnak cu na dinhmun le na lamzin zawh mi fiangzet in na theihthei awknak ding lamzin umsun a si. Thuthangtha na hawlnak ah Pathian hnen ah theihnak na dilnak cu rundamnak thuthak na theihtheinak dingah Pathian in an theihnak sangka lo onsak ih thutak le lamzin dik cu theihter na sinak dingah na kekar hmaisa bik a si. Ka lo simmi pawl hi ngai pawimawh loin ummen aw hlah, cuticun na nunah la aw la rundam na si ding.\n3. A netabik ah, Khrih duhdawtnak nei tu na si ahcun thucah pahnihnun simnak le tha peknak hi na nun ah la aw. Pathian malsawm peknak in na nun ah thiltha a hring suak ding.\nThil pakhat ahcun, zumnak le tuahnak in na thinlung in Khrih cu na duhdawt a si ahcun na thlarau hrangah dinhmun felzet theihtheinak na nei a si. Ka lo sim ding, duhdawtnak cu Pathian zangfahnak in na nunah a nung a si.\nA caancaan cu tihnak le rinhlelhnak in na thinlung a lo luahkhat men ding. Zumnak nung na neihnak le Pathian zangfahnak cu na nun ah a tak in hna a tuannak pawl cu sim harsa tla nati men ding. Cu lole na mit ah mitthli ti in a lo phen ih Pathian kawhnak le a lo hril nak pawl lang ter dingah na nun ah hna a tuannak pawl tla na hmu fiang thei lo tla a si men ding. Asinan, na thinlung in Khrih cu ka duhdawt a si na ti thei ahcun ruahsannak le hnangamnak tumpi kan nei lai hrih.\nKhrih duhdawtnak dik a umnak pohpoh ah Pathian zangfahnak le zumnak dik khal a um a si. Na hrangah ziangtal a lo tuahsak mi na theih lo ahcun na thinlung tak in na duhdawt thei lo ding. Na duhdawtnak neih mi khal thiltha tuahnak dingah hmanrua a si.\nA dang pakhat ka sim bet ding, Khrih cu na thinlung tak in na duhdawt taktak a si ahcun cui na duhdawtnak cu na kiangkap ih um pawl theihter ding na ning zak hlah seh. Khrih hrangah thu sim aw. Khui tawk hmun ah na um ih ziang na tuah khal a si le Khrih hmin cu theihitu si ringring aw. A hrangah nung aw la, a hrangah hna tuan Misual bawrhhlawh na si laiah a lo duhdawt ih na sualbawrhhlawh pawl cu amai thisen in a lo khawlhfai sak a si ahcun a mah na duhdawtnak kha midang theidter ding cu na zingzak hlah seh.\nMi piangthar lo pakhatpa in American saklam ram ih mi piangthar pakhat pai hnen ah hitin a sim,' Milaipa, ziangah saw Khrih hrangah ti lawnglawng hi na kaa in a suak, Khrih cu ziang lawmmam saw a si, a thu lawnglawng hi na kaa in a suak, Khrih cu ziang lawmmam saw a si, a thu lawnglawng na sim rero ? Na damsung aupi rero ding khawp in na hrangah ziang thil tha saw a lo tuah sak?' tiah a sut.\nCule American saklam ram ih mi pianthar pa cun hmakhat te ah a sawn lohli. Hnahsawlrawp pawl kha a khawm tahrat ih hmunkhat ah a pen liailiai. Cule thinghnah par ih pangang pakhat kha a lak ih hnasawlrawp a penmi laifangah a ret. Hnahsawlrawp pen cu a kimvel in meisa in a ur. Hnahsawlrawp pawl cu an kang thawk ih meisa cun a laifang ih pangang cu hmui celcel in a hul ciamco. Cule pangang cu talsuak tumin meisa laifang ahcun a sawltal rero , a talsuak thei silo a cau ih a thizik cuahco, meikhu in a khuh ih hmuh hman a theih nawn lo. Mi piangthar lo pa cun ziang a duhsan ti theih duh ah a zoh cuahco. Cule a mi piangthar pa cun pangang cu a kut in nuamten a lak ih a tang sungah a pom. Pangang cu a thizik ih zianghman a thei nawn lo. Cule mirang pai hnen ahcun' Mikhual pa, hi pangang hi na hmu maw? Hi pangang vek ih a hloral zik cuahco mi sersiam mi ka rak si. Ka sualnak cun ka dung in i khawr ih sankhuk hremhmun meipi hnar ahcun ka sualnak ruangah tih le khur cingin, zohman bawmtu nei lo, le ruahsan ding nei loin ka rak sawltal rero. Cule Jesu Khrih in a bantha cak le a huham cahnak thawn i runsuak a si. Khrih in amai zangfahnak liolio in sankhuk hremhmun meipi lak ihsin in rak laksuak a si. Jesu in kei misual thizik cuahco cu i lak ih a tangsungah i pom a si. Mi khual pa, curuangah a si Khrih thu cu ka phuan rero ih a hrangah ka tuah thei tawk cu ka tuah rero . Amah ka duhdawtnak ruangah ka tuah thei tawk cu ka tuah rero. Amah ka duhdawtnak ruangah ka ning a zak lo a si'.\nKhrih duhdawtnak kan nei kan ti a si ahcun hi American saklam ram ih mi piangthar pa vek hi kan si ve lo ding maw ! Khrih cu kan duhdawt tuk ih a hrangah kantuah tamtuk tiah ruat dah hlah uhsi. Raltha tuk in a thu kan phuang ih thinlung tak in a hna kan tuan tamtuk tiah ruat dah hlah uhsi ! Cu hmuahhmuah lakah thawhlehnak ni ah' Khrih hi kan duhdawt ding zat in kan duhdawt lo ih, a hrangah hnatuan ding kan si tluk in kan rak tuan lo a si' tiah kan mang a bang leh ding. Khrih na duhdawt maw ? Na duhdawtnak cu zangtin na ti lang ding ?


Tektla vek Ruahnak pawl - Chinland Today Media\nApril 21, 2009 7:43 am·0 comments\nThlangam daihnak in petu Pathian cu nan hnenah a um ding. – Filipi 4:9\nRadio sungah nunau pakhat in au ciamco in a rualpi a biak ka theih tinten ka hni ringring. A lu sungih ttektlak awn a theihmi hnakih ring sawn in ttong a tum. Thlisia hraangmi in a inn hrekkhat a siatter ni ihsin cuih thawmvang cu a thei ringring, ziangahtile aamahkhan company in a dilmi an pek lo ruangah a si.\nKa lu sungih ttektla awn ka thei ttheu, nannih tla nan thei ve men ding. Kan hnenah maw, kan kiangnai minung hnenah maw, riahsiatnak a thlen tikah thuthang kan thei ttheu. Kan thinlung cu thlisia bangin a hraang. Thil ttha lo ra thleng ding vekin kan ruat. Pathian in ziangti’n a tuah pei maw ti kan hngak. Thla kan cam, kan riahsia, kan mang a bang rerolai ah kan ttihnak, kan helhkamnak le Pathian kan rinsannak cu a ttum thul a kai tthul ti’n a um.\nThli sia hrang cu ttihnungza a si ko. Dungthluntu pawl khal in an hnenah Jesuh a um ko na’n an ttih (Matt. 8:23-27). Huham nei Pathian anmah kilkhawitu a si kha hmuh hngai a duh ruangah thli sia a hrangter.\nA dungthluntu pawl hrangah tisuar a daiter bangin kan nun ih tisuar thomi khal Jesuh in a daiter ding kan duh. Kan thinlung sungah “Lawng sungah, kan hnenah a um ih in kilkhawi” timi thutak kan mang tikah daihnak kan co ding.\nTtihnak in thlisia a hranter nain,\nA kut sungah a kai, thli le tisuar cu;\nZiang hmuahhmuah theitu rinsan in,\nKa ttihphannak hmuah a dai.\nLawng hlaunak ih thupitzia thei dingah,\nthlisia ih namnuainak kan tuar a ttul.


Kan fanu/fapa kan Khaak ti`n Thuthang suah men a tawk lo – SAC Ralhraang | Falam Online Media\nKan fanu/fapa kan Khaak ti`n Thuthang suah men a tawk lo – SAC Ralhraang\nNovember 27, 2021 November 27, 2021 admin\t0 Comments\nTuhrawng, Dothlengnak ih tel ruangih nu le pa`i khaak tuar thuthang hmuh ding a tam zet. Online khalah tarlangmi a tam ih ralhraang nitin thuthangca suahmi khalah nitin deuh thaw in a tel.\nCuih thu thawn pehparin ralhraang SAC palai Zaw Min Htun cun “thuthangca ih suah men cu a tawk lo. Ka sim duh mi cu cutin an tuah ruangah official tinak a si lo. Khawtlang mipi theih ah an phuang a si khal le, an duh ahcun kan Khaak an timi an fale pawl Ro an co ter thei thotho. Ro co theinak an sung cuang lo. Thuṭhenzung ah feh in thuṭhentu hnen ih an dil hnu, cohlan an si lawngah Daan vekin an fale an Khaak tinak a si. Cuti lawngin a official” a ti.\nCuhleiah “cuvek thu suah cingin Dothlengnak thapetu cu rampi Daan vekin tayacuai daan tat an si ding” tiah ralhraang SAC palai Zaw Min Htun cun a ti.\nHitiih thu an suah nak san cu Dothlengnak thazaang a cak vivo hlei ah lungrual zetin Dothlengnak thapetu nu le pa an tam vivo ruangah a si ih, cumi dawnkham tumin mipi ṭhih nakah an hmangmi a si tiah ramkhel thaim miṭhenkhat cun an rel.\nNu le pa in Dothlengnak ih telvetu an fa le pawl an Khaak naksan cu an hua ruangah le Dothlengnak an dokalh tinak siloin ralhraang lak ah humvenawk tumin a hmin men in an fa le an Khaak mi a si tiah kan ram boruak thlirtu ralkaptlan MKS in a rel.\n← Kawlram Online banking services hmangtu ṭhenkhat him lo\nParty sungtel zaten humhimnak kan pe thei lo – USDP Chairman U Than Htay →\nSAC ralhraang Thuthup a puut suak leh ta\nJuly 7, 2021 Ni Hnem Sung 0\n2008 Daanhrampi ṭhiat bal fel a si zo thu CRPH in a phuang\nMarch 31, 2021 March 31, 2021 Ni Hnem Sung 0\nKawlram ah Thilmak danglamzet hmusuak, Tuhlan khalah Leitlun hmundang ih a um tuklomi thilmak danglam an hmu zo a si


Ngapih Lei Hngilh ruangah Rualvah hnih thukam elaw in an thataw – Buannel News\nSeptember 23, 2018 Buannel News Latest, Myanmar News, NEWS 0\nSeptember 21, Zigone: Bazar ih Ngapih lei hngilh pang ruangah a hnaṭuanpi rualpi thawn thukam elawknak a suak ih thahawknak tiang a suak tiah thuthang theih a si. September 21 zing nazi 8 hrawngah bazar kaitu pakhat cun Ngapih a lei hngilh ruangih hivek cangmi a si.\nBazar kaitu, kum 17 hrawng mipa tleirawl cu Kohhmo bazar ah thil a lei, a bazar ṭheh ih hnaṭuannak hmun a thlen tikah Ngapih a lei hngilh thu theih a si. Cutik ah a hnaṭuanpi Kyaw Thet Aung @ Zaw Thet Aung timipa kum 18 hrawngih upa thawn a Ngapih lei hngilh thu ah thukam an elaw ih bazar kaitupa cu a thinheng tuarloin kaihci thawn a rualpa Kyaw Thet Aung cu a dawt.\nAn rualpi dangpawl in an ṭhen rero lai ah, an dawr ih an zuar laimi namte la tahrat in a rualpa cu a dawt bet. Nam thawn dawt a tuartu Kyaw Thet Aung khal cun a pum ih nam dawtaw cercer cu a phawi zuarzo ih a dawt tupa cu a sat/dawt ve.\nCutin bese zetin an pahnih in hliam an tuarih Sizung ah fehpi cih an si nan, Kyaw Thet Aung cu a hliamtuarmi a besiat tuk ruangah sizung ah a thi. A dawttu pa cu a thilo nan, hliam na zet a tuar ruangah sizung ah tuamhlawm rero lai a si.


Zaangfak tuk asi mi:Cancer in a zawt nakin a paw pi khi’Pum thum bakin a um’Thlacam bawm hna u sih. – Onlinenungak\nZaangfak tuk asi mi:Cancer in a zawt nakin a paw pi khi’Pum thum bakin a um’Thlacam bawm hna u sih.\nChina ram Guizhou province, Dazhi khawte ih um kum 36 mi, Miss Huang Guoxian cu 2018 ihsin a pum nuam teten a tumih nehhnu lam cun a pum pound 40 rit tiang a thang ti a si. Fate pahnih nei, harsa zet an si ruangah kum 2 sung khuitawk sizung hmanah a rak piahaw lo tiah China Daily News in a tarlang.\nA pum tumpi hi a sul kiangkap in nuam teten an hung thang vivo mi a si tiah sibawi in an rel. A pum khuainak ding sumpai cu a khawpi pawlin an hawlsak ih, China media pawl hnen tiangih a darh hnuah Yuan ting 1 a ngah.Cui’ an bomnak sumpai thawn a fate pahnih hruaiin October 13, 2020 ahkhan sizung an pan ti a si.\nHimi laiah Miss Huang cun a pum tumzet cingin a fate pahnih a rak kilkhawi phahih a pasal cu khawpi lam ah an eiin ding tawlrelin hna a tuan ti a si.\nA pum hi a tir ahcun maltete a naa ih khawte sibawi pakhat in si a pek hnucun a naa a reh nan, a pum a tum vivo ruangah it can, to can, veivah can, a hrangah harsatnak hlir ti a si.Tu ahcun media pawlih tanlaknak in sizung tha pakhat ah a pum an khuai sak thei zo. A pum an khuai khal thil awlai cu a si lo. Sibawi le nurse thazang tampi a tul hlei ah sumpai tampi a tul.\nA pum khuai man hi Yuan tingkhat le hrek a cemih amah in bomnak a ngahmi cu tingkhat lawng a si. Asinan a neihcia mi paisa tingkhat cu an sungkua tundinawknak ih hmang ding ah le, a pum ahnak cemliam hmuahhmuah an tumsak ding thu sibawi pawl le mibawtu pawl tangrual in an sim tikah a lungawinak mitthli cu a fate pahnih pomin a for rero.\nTu ahcun Miss Huang ih harhdamnak cu a tha zet zo ti a si.


Internet a buai men thei - Chinland Today Media\nInternet a buai men thei\nMay 20, 2010 8:11 am·1 comment\nLeitlun cem ding thu le an rak sim cia mi can thawn pehtlaihawknak nei lemlo, Internet cun, tuihnu reilo ah buainak a nei men thei. Cui buainak thleng men dingih zum mi cu, Virus le programming lam silo in, Internet Protocal address hi a si.\nIP address hi tui hnu ni 498 ah cem thei men dinhmun ah a ding. Cu mi umzia cu internet nei thar duh hrangah IP address a um nawn lo ding tinak a si. IP address ti umzia cu Internet latu pawl theih theinak a siih, cumi cu dot timi hmangin number hlawm li ih pek a si theu. 203.26.51.71 cu internet latu pakhat hrang a si ih, hi number hi tu ahhin, 4 bilion hnak ih tam in an hmang zo, curuangah reilo ah a pek suah thei zat hi cem thei dinhmun ah a ding.\nIP address hi phone ih number vek a siih, a number diklo kan ngan ahcun, internet ah a luh theih lo. Curuangah IP address hi hlawm 5 ah tuah a tul dingih, buaithlak zet thil ah a cang thei. Phone ahcun number ret bet a har lo nan, IP address ahcun number bet hi harsa zet leh cang thei lo tluk ih ngai mi a si. Asian Pacific Network Information Center ih scientist Geoff Huston cun “Phone ahcun number ret bet hi thil harsa a si lo nan, internet IP numbet bet lawng thil harsa zet a si” tiah a sim.\nComputer 62,000 leng lo Nikhatni (Monday) ah thi ding!\nAmerican In Ralhraang Ralrinpeknak Nei\nPhilippine Ih Kuakfawp Thawngthlak Le Cawhkuan Ter Ding; Rodrigo Duterte\nCDMA 800 Internet Dil(Sioh) Siangsal\nTha-way Ih Pursumleilawnnak ‘Special Zone’ Ruangah Mipi 4,000 Lenglo Umnak Thawn Ter Tum\nPapu Vapual says:\non May 27, 2010 at 4:41 am\nTCP/IP v4 kan hmang tlangpi lai nan, Tu ih OS a thar pawl lak ah TCP/IP v6 hmang ding ih tumtah a si zo. A remcang vivo ko ding..


Anglican Bishop Gavin Ashenden cu Catholic Kohhran ah a Lut ding | Radio Veritas Asia\nAnglican Bishop Gavin Ashenden cu Catholic Kohhran ah a Lut ding\nAnglican Bishop Gavin Ashenden\nLeitlun huap ih a laar zet mi, Anglican Kohhran ih bishop rak tuan dah tu le England Siangpahrang Bawinu Queen Elizabeth II hrangih chaplain (biaknak/thlarau lam ih a tulsam mi bawmtu) rak tuan dahtu, Gavin Ashenden cu tui zarhpini (4th Sunday of Advent), December 22 ah Anglican Kohhran tansan in Catholic Kohhran ah a lut ding ti thu theih a si.\nBishop Gavin Ashenden cu Shrewsbury khuapi ih Bishop Mark Davies in tui zarhpini ah Catholic Kohhran sungah conhlannak a neih sak ding.\nBp. Gavin hi 2017 kum Scotland ram ih Pathian biaknak sungih Koran (Muslim pawl ih Cathianghlim) an hman a dodal hnu ihsin leitlun media pawl lak ah a rak laar vivo mi a si. Scotland ram, Glasgow khuapi ih St. Mary’s Cathedral Biakinn pi ah Feast of Epiphany timi Mifim Pathum Puai ni ih an siar mi Koran sungih capawl hi Muslim pawl in Jesuh Khrih ih Pathian sinak an pom lo nak thu pawl an si.\nKoran hman a dodal hnu in Bp. Gavin cu Queen Elizabeth hnen ih a chaplain rianttuannak khal in a cawl ih cuticun a saduhthah in Anglican Kohhran sungih zumnak pingpeng pawl rem dingin a rak cangvai thei. Cuih hnuah zumnak fek zet ih kaihhnget duh ruangih Anglican Kohhran ihsin a suak mi pawl ih ttoh mi Christian Episcopal Church timi Kohhran ah missionary bishop ttuan dingah hrilnak a rak ngah.\nBp. Gavin ih Catholic Kohhran sungih a luh ding thu thawn pehpar in Shrewsbury Bp. Mark Davies cun: “Catholic Kohhran sungih a inntlun nak lamzin tluanah a netnak kekar a simi tuitum ih thil a cangmi ah Gavin Ashenden kan telpi ngah ding hi lungawi za ngaingai a si”, ti’n a sim.\n“Anglican biaknak hin leitlun daan ih hawpnak pahsuak theilo ih a sungkhaan muarmo tiang hi cu, Anglican zumnak aupi suak thei dingin caanttha ka nei ti’n ka rak ruat dah”, ti’n Gavin Ashenden cun Church Militant media ah a rak sim. St. John Henry Newman ih lam a rak hmuhsak mi par khal ah a lung a awi thu khal a sim fiang bet.\nCatholic Kohhran sungih lut dingih a tultu thil 3 an um thu khal Gavin Ashenden cun media tampi hnen ah a rak phuang dah. A pakhatnak ah, 1963 kum Garabandal (Spain) khua ih nauhak pawl le Nu Mary an tonawknak thu a si. Gavin Ashenden ih a rak sim mi cu: “Child psychologist timi nauhak pawl thinlung umtudan a theithiamtu ka raulpi pakhat thawn himi Nu Mary langnak thu zaihmi film kan zoh tlangih ka rualpa cun, ‘nauhak pawl hnenih a cang mi thil hmuahhmuah hi thuphan an si thei lo; ziangruangah tile, nauhak hnenah hi vek thil cangmi hi zo vek nauhak hmanin an phuahcop thiam hrimhrim lo ding’ a rak ti dah. Cuih si thok in, kum zabi 3 lai ih Gregory Thaumaturgus hnen ih langnak ihsin thokin, tui kan san tiang hmun dangdang ih Nu Mary ih langnak a hmuhsak mi pawl hi zum lo theihlo mi thil an si thu thuk zet in ka vun hmu fiang” ti a si. Tuah cun Gavin Ashenden hi Rosary thlacamnak a rinsan zet tu pakhat a si.\nA pahnihnak Catholic Kohhran sungih a tultu thil pakhat cu, Eucharistic miracles timi Bawipaih Thi le Sa ih mangbangza langnak a hmuhsak mi pawl an si. “Hiti vek Bawipaih Thi le Sa thawn pehpar in a cang mi mangbangza thil pawl hi Anglican biaknak sungah a cang dah lo timi thu in thil thupi zet pakhat in zirh. Bawipaih Thi le Sa tuahnak Missa timi cu amah Missa ngaingai ih tuahnak Kohhran sungtel si tluk ih hnangamnak pe theitu thil dang ziang hman an um lo” ti’n Gavin cun a sim bet.\nCulawng siloin, “Tulai san ah hin, zumnak namnuai tu thil tampi a um rero lai ah, Kohhran pakhat sungah Anglican zumtu dik tak pawl hmunkhat teih finkhawm thei ding nak lamzin ka hmuh lo tikah, Catholic Kohhran sungih i hruailut tu a pathumnak thil pakhat a rung pawtsuak; cucu, Magisterium a si” tiah Gavin in Catholic Kohhran sungih a lut ter tu a pathumnak thil a phorhsuah. Magisterium timi cu Catholic Kohhran sungah zumnak thawn pehpar in zumtu pawl hmuahhmuah hrangih zirhnak thuneitu pakhat a si.\nGavin Ashenden cu kum 20 sung rori Anglican Kohhran ih General Synod sungtel a rak si ih, 2008 kum ah Queen Elizabeth ih chaplain tuan dingah hrilnak a rak ngah. Nunau pawl siangbawi sinak pek le bishop sinak pek hi Bible zirhnak le Dungthluntu pawl ih zirhnak thawn a kalhawmi thil pakhat a si ti a vun hmuh fiang hnuah, 2017 kum ah a hnatuan in a rak cawl.\nAnglican Kohhran ihsin Catholic Kohhran ih a lut tu minung tampi an um ih cumi pawl lakah, bishop le siangbawi khal tampi an rak tel. Cumi pawl lakih a laar bik tu cu tui kum October 13 ni ah Pope Francis in Mithianghlim ih a nemhngetmi St. John Henry Newman a si. Anih hi 1845 kum ah Anglican ihsin Catholic ih a rak lut mi a si. Catholic Kohhran ih a luh hnuah, Cardinal tiang a rak tuan. A cauk suah mi pawl khal tuini tiangah an laar nasa lai. A tongfang lakih laarbik pakhat cu: “Thuanthu thuuk zet ih na theih ngah cun, Protestant sinak ihsin na bang vukvi ding” (To be deep in history is to cease to be a Protestant) ti a si.\nMinung kan si cun mai suahkehnak thuanthu theih ding a thupit zet vekin, zumnak lam khal ah kan thuanthu hi theih fiang a thupi ngaingai a si. Kan zumnak hi khui tawk ihsin a ra timi kan theih sinsin le kan zumnak khal a thuk in a sang sinsin a si. Jesuh Khrih khal milai sinak a lak tik ah Abraham ihsi thok in Joseph le Mary tiangin a sangsang ih thuanthu nei in a rung suak a si (cf. Mt. 1:1-17). Thuanthu nei lo Pathian men a si lo. Cutivek tthiamtthiam in Christian kohhran dangdang pawl khal thuanthu nei cio an si. Na Kohhran ih suahkehnak zingzoi that aw la thudik khal na thei fiang deuhdeuh ding. Thudik kan theih ngah tikah cuih thudik in luatnak le zalennak in pe a si (cf. Jn 8:32).


Snak The Ripper feat. Onyx (Fr... -'Vandalize Shit'Aceyalone (of Freestyle Fellow... -'Leanin' on Slick'Demigodz (Apathy (of Army Of T... -'Raiders Cap'4th Pyramid -'Feel It In My Bones' Narrow Results by:Category< All Categories< All Music VideosNewer Music VideosLetterAll Letters# A B C D E F G H I J K L M N O P Q R S T U V W X Y Z Label< All LabelsDecon RecordsDirectorAll Directors13th Witness (1)ason Goldwatch (1)Beats Rhymes Films (1)Dichf�rd Ahler (1)Jason Goldwatch (4)\n> See more...Rob Gilbert (1)X:144 (1)Yoram Benz (1)Video QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (16 Items Found)Page: 12:44Aceyalone (of Freestyle Fellowship) - 'Leanin' on Slick' (Just Added)(Music Video)Added: May 15, 2013Views: 169Label: Decon RecordsSong Producer: BIONIKVideo Director: ason Goldwatch\n2:27Alchemist (of Gangrene) feat. Danny Brown & ScHoolBoy Q (of Black Hippy) - 'Fight Confirmation'(Music Video)Added: Aug 3, 2012Views: 1,183Label: Decon RecordsSong Producer: Alchemist (of Gangrene)Video Director: Jason GoldwatchRating: (4.8 Stars) (4)


Kawlram hrang thlacam dingah Vatican tualrawn ah Pope Francis in zaangfah a dil. May 2, 2021 | Radio Veritas Asia\nKawlram hrang thlacam dingah Vatican tualrawn ah Pope Francis in zaangfah a dil. May 2, 2021\nKawlram hrang thlacam dingah Vatican tualrawn ah Pope Francis in zaangfah a dil.\nPope Francis in Zarh tin, Zarhpi ni Vatican St. Peter tualrawn ah khawmzawhtu mipi thawn sun ah Angelus thla an rak cam theu ih hi ni thlacamnak ah cun Pope in Kawlram hrangah a hleice in thlacam sak dingah tualrawn parih saangkate in zaangfah a rak dil.\nBawinu upat nak pek nak May thla a thok zo ih Marathon a hleice ih thlacamnak tumtah mi hi thla cu Kawlram remdaihnak le remawk sal nak ngah dingah thla cam sak uh si tiin khawmzawntu pawl le leitlunhuap hnenah zaangfah a rak dil. Covid hlohral nak hrang khal ah thlacam phah in a thupibik in a thinlung sungah naihniam zet ih a um mi Kawlram hrangah nitin Rosary cam sak ding mang ringring dingah a rak forhfial. Pope in tu vekin mipi lak ah a hleice in a rak than ih Kawlram hrangih thla a cam sak nak hi ka theih tawk te in veiruk hrawng a si thlang tiin khal Rome a thleng tu Jesuh a tinkaing ih Brother Joseph in a rak sim.\nPope cu May 16 ni ah khal Rome ih a thleng tu Kawlram mi pawl thawn Kawlram hrangah a hleice ih thlacamnak, Missa sumnak tuahnak caanserh pakhat a peh bet. Hi mi thuthang cu Vatican thuthang ih kan ngah mi a si.\nPhoto courtesy of: BBC / Google images\nLeitlun killi ih Bawinu lungdawl pawl online ihsin Rosary cam theinak hmun pawl\nLeitlun pulhnat pi thawn pehpar in Cardinal pawlkom pawl ih ruahnak May 6, 2021\nCardinal Parolin in Vatican ih hna a tuan tu ding Swiss humhimnak ralkap pawl hnen hmuaknak thu sim May 6, 2021\nArgentina ram President Pope Francis thawn tong aw May 8, 2021


Falam Khuasung Ah Ralhrang Motor 23 A Lut, Mipi An Thinphang – Meifar\nFalam Khuasung Ah Ralhrang Motor 23 A Lut, Mipi An Thinphang\nFebruary 11, 2022 admin Lawrkhawm 0\nFebruary 10, 2022 zinglam nazi 9:30 ah ralhrang motor 23 le bike 15 cu Falam khuasung ah an va lut ih Vankau tlangpar ih ralkap sakhan ah an feh. Ralhrang 8 cu Cawngheng khua par lam ihsin Var lilawn lamah an suk.\nRalhrang motor sungah cun ei le in le thilri bungrua pawl an phur tam zet. Kiangkap um pakhat in, “Motor sungah ei le in le thilri bungrua an phur tam. Motor pakhat ah ralhrang 5 hrawng lawng an to” a ti.\nHimi ralhrang motor pawl cu February 8 ah Kalaymyo ihsin Kalay-Falam lamzin ah an kaiso ih lamzin ah kahawknak an tong lo. Tualsung mi pakhat in, “Kan dung thla ahcun himi lamzin parah nasa zetin an kapaw ciamco.\nMipi kilhimtu pawl khal ṭulsammi an neih ruangah dung an sip lawk, cumi sungah ralhrang motor cu zalen zetin himi lamzin ah an feh” a ti. January thla sungah Falam khua kiangah nasa zetin an kapaw ciamco, ralhrang motor tam zet an thlengsal ruangah Falam bazar ih dawr ong pakhat in khuasung ah kahawknak a suak pang ding ti kan phang zet’ a ti.\nJanuary 6 ah ralhrang 300 hrawng cu Falam ramsung ah an lut ih tualsung mipi kilhimtu CNDF pawl thawn vei 12 an kapaw. Vei 12 an kahawknak ah ralhrang 81 an thi ih hliamtuar 60 lenglo an um thu CNDF in an phuang. An doawknak ah CNDF ralkap pakhat mual a liam ih 8 in hliam an tuar.\nLashio Lamzin Kap Ah Zuri A Thi\nKalaymyo Ramsung Doawknak Ah CDF (Hakha) Pakhat Ih Nunnak Liam


LZP In Pu Tial Khal Sunlawihnak Ro Capi HLan - Chinland Today Media\nLZP In Pu Tial Khal Sunlawihnak Ro Capi HLan\nNovember 10, 2010 2:57 pm·10 comments\nLairawn Zirsang Pawlkom (LZP) cun Pu Tial Khal Sunlawihnak Ro Capi an hlan.\nHi, Ro Capi an hlannak sanbik cu kan dunglam kum ziangmawtizat ahkhan Lai Dictionary Cabu thazet a rak ngan suah ruangah a si.\nPu Tial Khal ih Lai Dictionary Cabu nganmi hi Chinmi hrangah ro lungphun pakhat a siih thangthar nonawn pawl cun kan tulzet ih kan tul vivo lai ding ruangah hivek rak tawlrelsuaktu cu sunlawih upat tlak rori asi tiah LZP pawlcun upatnak an rak hlan a si.\nPu Tial Khal, khalcun hi Lai Dictionary Cabu copy a lak ih a rak tuahsaktu Dr. Run Bik hnenah a lungawinak a hlan sawng ve. Cun, ram dang ihsi rualpi tangrual ih sumpai a kuattupawl hnen khalah Pu Tial Khal cun a lungawithu mithmai panten’ a sim.\nLairawn Zirsang Pawlkom cun Pu Tial Khal ih Lai Dictionary Cabu an zohhliah tikah Laica zirnak le Chin mipi tong zirnak hrampi ih hman tlak asizia pawl an hmu suak lawngsiloin tonglam ih in humhualhtu a si tin an hmusuak.\nLairawn Zirsang Pawlkom hotu Sen Ro Sang le Salai Lal Ram Lian pawl khalin tlawngtapawl hnenah hi Lai Dictionary Cabu a thupitnak thupizetin an tarlang bet.\nPu Tial Khal cun hi Sunlawihnak Ro Capi a ngah lungawithusimnak le a rualpi bawmtu zate parih alungawinak pawl langternak ah tin mani 9 November 2010, New Delhi ih a umnak hmun ah lungawithusimnak puai a tuah. Hi a lungawithusimnak ah a rualpi tha sungkhat unau tawkfang nawn a sawm tel.\nHi, Sunlawihnak Ro Capi hi kan dung kum, 5 December 2009 ih rak hlan zomi asinan Pu Tial Khal ramleng ih um asivekin a hnen a thleng lohli theilo. Mani ah sunglawi takin hi capi hi a kut nemte thawn a donsawng ngahzo thu New Delhi ih kan CT palai hnen ah an rak sim thei.\nPu Tial Khal hi CNF founder asi.\nMIRANG – LAI DICTIONARY KAN NEIH THEI DAN\nDaniel Thang says:\non November 10, 2010 at 3:33 pm\nLZP nan ti ttha tuk, sunloih tlak mi sunloih cun simh a ttul mi khal va sim hi ka uar zawng asi. ka ruahnak. lungawi.\non November 10, 2010 at 4:17 pm\nKa lo lungawi pi zet. Hnam le miphun na duhdawnak hrimhrim ah cawisang tlak na si.\non November 11, 2010 at 12:17 am\nUpat sunloih ding tlak nan sunloih mi hi kan lo lungawipi zet ih tui hnu khal ah sunloih tlak cu sunloih vivo ding tha ka lo pe duh hai.\nPu Tial Khal,\nCongratulations! Ka lo lungawipi ih Pathian in kan Chin mipi hrangah thlawsuah lo pe vivo hram seh.\nDear H. Sui,\nCalai na duhzet ih ka lo upatzet.\n“Sunloih” siloin “Sunlawih ” ti in kan ngan ah a dik sawn ding.\nZiangahtile “sunglawi” ihsin a ra mi a si. A root kan zoh thiam a tul.\non November 11, 2010 at 2:56 pm\nLZP in cawimawinak Capi an lo pe cu ka lo lungawipi zet. Pathian miphun na duhdawtnak na miphun pawl thinlungah a thei fiangtir vivo tin ka ruat.\nA reng reng thuah LZP hi si thiam ka ti bik. Falam Laimi in Politic hma kan sawn pauh len Pu Tial ih miphun a rak duhdawtzia kan thei fiang sin sin ding ih cawimawi a hlawh sin sin ding, ca duh vekin a thiam lo lawngte amah khalin pawi a ti zet. Falam laimi in Literature hma kan sawn pauh len Dr. J.H Cope ngaisannak cang kan thiam vivo ding ih cawimawi a hlawh vivo bawk ding. Ni khat khat ah Falam Laimi calai lam ah laksawng kan pe aw thei a si len ” Dr. J.H Cope Award ‘ ti tla mino pawl in an run ti lai ding.\nPolitic ti fam cu hlawhtling theih a si vekin hlawhtling loh theih khal awl te a si. Politician hlawhtling lo miphun duhdawt tu ngai ngai cu an thuanthu a ral thei cuang lo.\non November 11, 2010 at 7:26 pm\nPu Tial Khal hi kan Chin mipi hruaitu lakah “unsung hero” asi tin ka hmu ve.\nA initiate lakmi le a scarification a nasa tuk aw.\nSunloih-Sunlawih ti sawn ding ti kha atha ngaingai.\nCangan hi a har nasa.\nZabeng-kut beng tivek…\nSammet -lu met tivek….\non November 12, 2010 at 5:38 pm\nLZP hruaitu pawl nan thiam in ngaisan tlak zet nan si ti nan hnatuan mi leh Sunlawih tlak nan Sunlawih thiam mi par ah Lungawi za ngaingai a si.\nKa Pu Tial, ka rak lungawi tuk ve. Pathian in lo um pi in lo kilveng hram seh.\nMiphun hrang ih na rak pum pek awk nak leh na hnatuan mi pawl hi thangthar in an run thei fiang vivo ding ih an lo upat thiam sinsin leh ding zum nak ka nei.\non November 15, 2010 at 4:38 pm\nUpatmi Pu Tial,\nCawimawinak Capi ZNP hruaitupawl in an lo hlan cu ka lo lungawi pi ve tuk! A timlam tu pawl thu nan thiam ka ti zet. A dawngtu Pu Tial khal upat le sunlawih tlak hrimhrim na si. Hi cawimawinak hi a timlamtu in an thiam bang tukin a dawngtu khal hin na rak phu hrimhrim a si. Na nun ih tawnteh mi pawl thuhla ngannak cabu ra suak ding mi hngakhlap zetin ka rak thlir ve.\nCung Pathian in na san sau ter sinsin seh la kan miphun le ram hrangah zoh?himtlak Pa si kumkhua hram aw!\nDuhsatnak Sangbik thawn….\non November 15, 2010 at 4:40 pm\nCawimawinak petu kha LZP ti sawn ding a si.\non November 15, 2010 at 8:01 pm\nPu Tial cu ka lungawipi ve nasa. Hi tivek ih, Sunlawih tlak Pa Ropi (maksak) kan neih mi sunglawi zetih Sunlawih thiamtu LZP ih hnatuannak hi zohthim tlak a si. Ka lungawi tuk ve……. (A peh tlai-aw ciah lo nan, …… Pathian ramih in fehsan zotu Rev. Nungkam kha kan Lai Mi lakah cun sunlawih tlak Pa pakhat a si. Langsar zetih sunlawihnak pek a rak si lo kha a poii ka ti zet. [Pek a rak si nan ka thei lo pang a sile in ngaidam hram uh]. Kan miphun lakih sunlawih tlak mi pawl cu ui lo leh sup lo ten sunlawih vivo uh si…. Thiante


Rev. Dr. Khaw Lian Uk le CT - Chinland Today Media\nSeptember 11, 2009 6:11 am·0 comments\nThang Kolh | New Delhi\nKLU :Pastor fa ka si vek in ka tlangval pekte tiangcu mi ih mitha an ti ve mi ka si. Asinan ka hung tlangval ve ih leitlun sualnak lamah thuk zetin ka rak pil. Baibal tlawng ka kai hnu tiang khalah Pathian le leitlun tahnak ahcun ka rak tlinglo nasa ti ka thei.